V Taliansku zlyhal pokus o vytvorenie prvej populistickej vlády

RÍM. Taliansky designovaný premiér Giuseppe Conte po štyroch dňoch vrátil prezidentovi Sergiovi Mattarelovi mandát na zostavenie novej koaličnej vlády. Informovala o tom agentúra AP s odvolaním sa predstaviteľa prezidentského paláca. Univerzitného profesora práva Giuseppeho Conteho, ktorý nemá skúsenosti s politikou, nominovali na premiérsky post populistické strany Hnutie piatich hviezd (M5S) a Liga Severu (LN). Conte sa v nedeľu večer stretol s Mattarelom v prezidentskom paláci v Ríme, kam ho predvolala hlava štátu. Mattarello odmietol vymenovať za ministra financií euroskeptického ekonóma Paola Savona, za čo prezidenta obe koaličné strany ostro kritizovali. Podľa agentúry AP tak v Taliansku zlyhal pokus o zostavenie prvej populistickej vlády. Krajina tak podľa všetkého smeruje k predčasným voľbám. V stručnom vyjadrení pre novinárov Conte povedal len to, že do snáh o sformovanie kabinetu "vložil maximálne úsilie", pričom úzko spolupracoval s oboma zainteresovanými stranami. Prezident ho zostavením novej vlády poveril v stredu 23. mája, čo malo vyriešiť patovú situáciu po parlamentných voľbách zo 4. marca, ktoré nepriniesli jednoznačného víťaza. Agentúra DPA zdôrazňuje, že Conte vrátil mandát na zostavenie vlády po nezhodách ohľadne kandidáta na funkciu ministra financií, ktorým sa mal na návrh LN stať euroskeptik Savona. Podľa správ talianskych médií s nonimáciou Savonu nesúhlasil prezident Mattarella, avšak Liga Severu na svojom kandidátovi trvala. Šéf Ligy Severu Matteo Salvini po oznámení Conteho deklaroval koniec snáh o zostavenie novej vlády s Hnutím piatich hviezd. "Pracovali sme celé týždne, dňom i nocou, aby sme vytvorili vládu, ktorá by bránila záujmy talianskych občanov... Ale niekto nám (pod koho tlakom?) povedal nie," napísal Salvini vo svojej reakcii na Twitteri. Ďalej zdôraznil, že Taliani nie sú "otrokmi" Nemcov, Francúzov, dlhopisov ani financií. Líder M5S Luigi Di Maio obvinil zo stroskotania tvorby novej vlády Mattarellu a "finančnú loby". V rozhovore pre verejnoprávnu televíziu RAI dokonca žiadal začatie procesu odvolania prezidenta z funkcie, informovala agentúra APA. "Toto nie je slobodná demokracia," napísal Di Maio na Facebooku. "Mali sme vládny tím, boli sme pripravení vládnuť a povedali nám Nie... pretože ratingové agentúry v celej Európe boli znepokojené jedným človekom, ktorý sa mal stať ministrom financií." Voľby za takýchto okolností sú podľa neho zbytočné, pretože o vláde rozhodujú ratingové agentúry a "banková a finančná loby". Prezident Mattarella neuviedol, aké kroky plánuje podniknúť po tom, ako mu Conte vrátil mandát. Vo svojom vystúpení pred novinármi však vysvetlil, že odmietol akceptovať ako Savonu, vystupujúceho proti euru, pretože takýto krok by "znepokojil trhy a investorov, talianskych i zahraničných". Podľa agentúry AP by prezident teraz mohol vymenovať za premiéra nepolitickú osobnosť, ktorá by doviedla krajinu k novým voľbám.


Slováci odohrajú prípravný zápas proti Paraguaju, rozlúčia sa traja hráči

Tri dni predtým absolvujú kvalifikačný duel proti Walesu.

BRATISLAVA. Slovenská futbalová reprezentácia odohrá v nedeľu 13. októbra 2019 v Bratislave prípravný zápas proti Paraguaju. V októbrovom asociačnom termíne čaká na zverencov trénera Pavla Hapala ešte predtým kvalifikačný zápas o postup na EURO 2020 s Walesom (10. októbra) v Trnave. Informoval o tom oficiálny web Slovenského futbalového zväzu. Slováci sa doteraz s Paraguajom stretli v jedinom vzájomnom dueli - 20. júna 2010 na záverečnom turnaji MS 2010 v juhoafrickom Bloemfontein. Zverenci trénera Vladimíra Weissa vtedy podľahli v zápase skupinovej fázy juhoamerickému súperovi 0:2. Na ihrisku sa objavili aj traja hráči aktuálneho kádra trénera Pavla Hapala - Peter Pekarík, Miroslav Stoch a Marek Hamšík. "Veľmi sa teším, že sa nám podarilo na tento termín zohnať súpera, a nie hocijakého. Ide totiž o asociačný dátum, v Európe sa vtedy hrajú kvalifikačné zápasy. Európske národné tímy sú teda vyťažené, no my máme vtedy voľno, a tak nebolo jednoduché zohnať súpera. Paraguaj je veľmi dobrý rival. Hrá iným štýlom, než na aký sme v Európe zvyknutí, a preto to bude zaujímavé stretnutie nielen pre nás, ale podľa mňa aj pre fanúšikov. Myslím si, že nás určite veľmi dobre preverí a teším sa na tento duel, hoci momentálne mám v hlave hlavne najbližší kvalifikačný zápas v septembri s Chorvátskom," povedal na margo súpera Hapal pre futbaslfz.sk. Paraguaj je osemnásobný účastník záverečných turnajov MS. Najväčší úspech zaznamenal pri svojej poslednej účasti v roku 2010, kde dokráčal až do štvrťfinále. Naposledy hral Paraguaj v júni na kontinentálnom šampionáte Copa America 2019, kde vypadol vo štvrťfinále s neskorším víťazom Brazíliou až po jedenástkovom rozstrele. Káder tvoria skúsení hráči na čele s 36-ročným Oscarom Cardozom. Bývalý hráč Benficy Lisabon je pamätníkom duelu proti Slovensku na MS 2010. Trénerom mužstva je Argentínčan Eduardo Berizzo, vo funkcii nahradil vo februári 2019 predošlého kouča Juana Carlosa Osoria. Duel s Paraguajom na Tehelnom poli bude pre slovenskú futbalovú reprezentáciu 274. zápasom v novodobej histórii, čas výkopu stretnutia bude upresnený dodatočne. Práve tento zápas by mal byť oficiálnou rozlúčkou Martina Škrtela, Tomáša Hubočana a Adama Nemca s reprezentačným dresom. Slovákov čakajú dovtedy zápasy kvalifikácie o ME 2020 doma s Chorvátskom (6. septembra o 20.45 h v Trnave) a v Budapešti s Maďarskom (9. septembra o 20.45 h). Paraguaj ešte predtým nastúpi 5. septembra v prípravnom dueli v Kašime proti domácemu Japonsku.


EÚ považuje demoláciu palestínskych budov za porušovanie práva

Väčšina budov sa nachádza v jurisdikcii Palestínskej samosprávy.

BRUSEL. Demolácia palestínskych budov v oblasti Jeruzalema je v rozpore s medzinárodným právom, vyhlásila v pondelok Maja Kocijančičová, hovorkyňa šéfky zahraničnej politiky EÚ Federicy Mogheriniovej. "Izraelská politika osídľovania vrátane opatrení prijatých v tomto kontexte, ako sú nútené prevody, súdne vysťahovanie, demolácie a konfiškácia domov, je podľa medzinárodného práva nezákonná," povedala Kocijančičová, ktorú citovala agentúra DPA. "Očakávame, že izraelské úrady okamžite zastavia prebiehajúce demolácie," zdôraznila hovorkyňa. Podľa Kocijančičovej sa väčšina týchto budov nachádza v tzv. oblasti A a B na západnom brehu Jordánu, kde sa v súlade s dohodami z Osla uplatňuje v občianskych otázkach jurisdikcia Palestínskej samosprávy.


Holandskí študenti protestovali proti klimatickým zmenám

Potestovali proti nečinnosti vlády a pridali sa k študentom v Belgicku.

HAAG. Tradícia pravidelných štvrtkových demonštrácií za boj proti klimatickým zmenám, s ktorou už pred dvoma mesiacmi prišli študenti v Belgicku, sa preniesla cez hranice a tento štvrtok vyšli prvý raz do ulíc aj študenti v Holandsku. Podobne ako ich belgickí rovesníci, ani oni nešli vo štvrtok do školy a namiesto toho sa zhromaždili v centre Haagu, aby pred budovou parlamentu protestovali proti nečinnosti vlády v boji proti globálnemu otepľovaniu. Organizátori očakávali zhruba tritisíc účastníkov, nakoniec ich podľa agentúry AP prišlo omnoho viac, hoci oficiálne čísla zatiaľ nie sú známe. "Sme tu preto, lebo chceme, aby naša vláda podnikla rýchlejšie a odvážnejšie kroky v boji proti klimatickým zmenám," povedala novinárom 16-ročná študentka Maartje Bood, ktorá do Haagu pricestovala až z 200 kilometrov vzdialeného Leeuwardenu. Spolu s kamarátkou držali transparent s nápisom "Chceme naspäť Preteky jedenástich miest". Podľa AP je to tradičný korčuliarsky maratón po zamrznutých kanáloch severného Holandska, ktorý sa vinou otepľovania konal naposledy v roku 1997.


Kandidátov na ústavných sudcov verejne vypočujú 2. a 3. mája

BRATISLAVA. Verejné vypočutie uchádzačov o post ústavného sudcu bude 2. a 3. mája v historickej budove Národnej rady (NR) SR na Župnom námestí v Bratislave. Informuje o tom webstránka NR SR, potvrdil to aj predseda parlamentného ústavnoprávneho výboru Róbert Madej (Smer-SD). Do ďalšej voľby kandidátov je prihlásených 25 uchádzačov, traja z nich sa prihlásili prvýkrát. Členovia výboru budú vypočúvať uchádzačov tretíkrát. Madej pripustil, že sa môžu obmeniť otázky pre uchádzačov, je to však podľa neho na individuálnom rozhodnutí poslancov, aké otázky budú klásť. Očakáva tiež, že sa poslanci zhodnú na časovom limite na vystúpenia uchádzačov. Členovia výboru sa stretnú na zasadnutí 30. apríla, kde sa majú dohodnúť na presnej podobe verejného híringu. Vo štvrtok 2. mája majú vypočuť 13 kandidátov a v piatok dvanástich. Kandidátmi na sudcov Ústavného súdu SR sú Pavol Boroň, Katarína Čechová, Anton Dulak, Robert Šorl, Peter Straka, Ladislav Duditš, Libor Duľa, Martin Vernarský, Michal Matulník, Martina Jánošíková, Michal Ďuriš, Dagmar Fillová, Eva Fulcová, Boris Gerbery, Eva Kováčechová, Štefan Kseňák, Peter Melicher, Soňa Mesiarkinová, Edita Pfundtner, Radoslav Procházka, Zuzana Pitoňáková, Marek Tomašovič, Monika Jurčová, Vieroslav Júda a Patrik Palša. Jurčová, Júda a Palša sú novými kandidátmi, ostatní sa uchádzajú o post ústavného sudcu opätovne. Voľba kandidátov na ústavných sudcov sa má uskutočniť na nadchádzajúcej schôdzi parlamentu, ktorá sa začne 9. mája. Kandidátov volili poslanci už dvakrát, stále však nevybrali dostatok uchádzačov. V prvom hlasovaní nezvolili poslanci nikoho, v druhom vybrali osem kandidátov. Prezident z nich vymenoval troch nových ústavných sudcov, čím sfunkčnil plénum Ústavného súdu. Za predsedu ÚS vymenoval Ivana Fiačana. Na Ústavnom súde sa aktuálne nachádza sedem z celkového počtu 13 ústavných sudcov.


Ukrajinská polícia vyšetruje Saakašviliho za prekročenie hraníc

Gruzínsky exprezident sa pri prechode hraníc nepodrobil kontrole.

KYJEV. Ukrajinská polícia sa zaoberá prípadom nezákonného prekročenia ukrajinských hraníc, ktorého sa v nedeľu dopustil bývalý gruzínsky prezident a exgubernátor Odeskej oblasti Michail Saakašvili. Informovala o tom agentúra Ukrinform s odvolaním sa na políciu mesta Ľvov, kde sa Saakašvili momentálne zdržiava a kde v nedeľu večer absolvoval večeru s tamojším primátorom. Podľa agentúry Interfax si ukrajinské ministerstvo zahraničných vecí v súvislosti s nedeľným incidentom predvolalo poľského veľvyslanca na Ukrajine, aby záležitosť vysvetlil. Poradca náčelníka ukrajinskej Štátnej pohraničnej služby Oleh Sloboďan uviedol, že Saakašvili prekročil hranice nezákonne, pretože pri vstupe na územie Ukrajine sa nepodrobil pohraničnej kontrole. Za spáchanie tohto trestného činu hrozí trest odňatia slobody do piatich rokov. Za trestný čin Saakašviliho vstup na územie Ukrajiny označil aj ukrajinský premiér Volodymyr Hrojsman, ktorý okrem toho na svojej stránke na sieti Facebooku upozornil, že ide o aj "začiatok ďalšieho útoku niektorých politikov proti ukrajinskej štátnosti". K Hrojsmanovi sa neskôr pridal aj ukrajinský prezident Petro Porošenko. Vyhlásil, že nerozumie, prečo Saakašvili proti rozhodnutiu o odobratí občianstva nepodal sťažnosť na súde. Saakašvili na prezidentove vyjadrenia reagoval tým, že podľa jeho mienky neurobil nič zlé. Zločinom je podľa neho naopak to, že mu Porošenko z politických dôvodov odobral ukrajinské občianstvo. Saakašvili tvrdí, že chce na Ukrajine podporiť politické reformy a bojovať proti korupcii, nie zvrhnúť prezidenta Porošenka. Tlačové agentúry už v nedeľu informovali, že Saakašviliho pri jeho nedeľnom pokuse dostať sa na územie Ukrajiny prišla osobne podporiť aj bývalá ukrajinská premiérka a súčasná opozičná líderka Julija Tymošenková. Ukrajinské ministerstvo vnútra označilo Saakašviliho vstup na územie Ukrajiny za provokáciu. Saakašvili sa v nedeľu dostal k poľsko-ukrajinskej štátnej hranici autobusom po tom, ako vlak, v ktorom cestoval, nevypravili zo železničnej stanice v Poľsku. K samotnej hranici prišiel Saakašvili pešo. Prechod cez tranzitnú zónu mu potom z ukrajinskej strany prerazila skupina jeho sympatizantov, ktorá sa pritom dostala do potýčok s pohraničníkmi. Tí podľa agentúrnych správ mali rozkaz nepoužiť zbrane. Saakašvili je momentálne bez štátnej príslušnosti. Prišiel aj o gruzínsky pas, pretože vo svojej vlasti čelí obvineniam v súvislosti so zásahmi proti demonštrantom a jednej zo súkromných televíznych staníc v období, keď bol vo funkcii hlavy štátu. On tieto opatrenia označuje za politicky motivované. V júli mu ukrajinský prezident Petro Porošenko odobral ukrajinské štátne občianstvo. Prezidentská kancelária ako dôvod uviedla, že Saakašvili pred udelením občianstva poskytol nehodnoverné informácie. Samotný Saakašvili bol v tom čase v USA, neskôr navštívil aj Poľsko, Litvu a Maďarsko, pričom nie raz avizoval, že má v úmysle vrátiť sa na Ukrajinu. Kyjev oznámil, že skúma žiadosť Gruzínska, ktoré žiada Saakašvili vydanie na trestné stíhanie. Advokáti bývalého gubernátora Odeskej oblasti Michaila Saakašviliho sa obrátili na Štátnu migračnú službu Ukrajiny so žiadosťou, aby ich mandantovi poskytla dodatočnú ochranu s cieľom nepripustiť jeho deportáciu do Gruzínska. Vysvetlili, že v súvislosti so žiadosťou o vydanie Saakašviliho do Gruzínska existujú obavy, že mu tam nezabezpečia právo na spravodlivý súd a nebudú s ním zaobchádzať podľa zákona. Advokáti trvajú na tom, aby Saakašvili dostal plnú právnu ochranu, pričom nielen ako osoba bez občianstva s trvalým pobytom na území Ukrajiny, ale aj osoba, ktorá potrebuje ochranu v súlade s medzinárodnými konvenciami. V tejto súvislosti dodal, že podľa ukrajinských zákonov za ilegálne prekročenie štátnej hranice neexistuje trestnoprávna zodpovednosť, ide len o priestupok. Začatie vyšetrovania voči Saakašvilimu preto označil za "manipuláciu s cieľom vystrašiť Michaila Saakašviliho a jeho stúpencov".


Izrael zavrel dôležitý hraničný priechod do pásma Gazy

Priechod zatvorili pre podpaľačské útoky a pokusy Palestínčanov preniknúť na územie Izraela.

JERUZALEM. Izrael zatvoril dôležitý priechod Kerem Šalom na hraniciach s pásmom Gazy. K tomuto kroku pristúpil v reakcii na podpaľačské útoky a pokusy Palestínčanov preniknúť na jeho územie, informovala v utorok spravodajská stanica BBC. Kerem Šalom ostane otvorený iba pre dodávky humanitárnej pomoci vrátane liekov a potravín smerujúcich do pásma Gazy. Uzavretie tohto priechodu nariadil v pondelok izraelský premiér Benjamin Netanjahu, ktorý zároveň prisľúbil, že proti militantom z palestínskeho hnutia Hamas v pásme Gaze zakročí "tvrdou rukou". Organizácia Spojených národov vyzvala Izrael na zvrátenie svojho rozhodnutia. Osobitný koordinátor OSN Nikolaj Mladenov vyjadril znepokojenie z "následkov" tohto uzatvorenia. Taktiež vyzval predstaviteľov militantného hnutia Hamas v pásme Gazy, aby "urobili svoju časť úlohy tým, že zachovajú pokoj, zastavia vypúšťanie (zápalných) šarkanov a zabránia ďalším provokáciám". Hovorca Hamasu nazval opatrenie "novým zločinom voči ľudskosti". Palestínčania vypúšťajú už od apríla z pásma Gazy na Izrael šarkany a balóny s horiacimi a zápalnými predmetmi. Tie spôsobili na juhu Izraela dovedna už okolo 750 požiarov, a podľa tamojších úradov zničili vyše 2600 hektárov poľnohospodárskej pôdy a lesných porastov. V pásme Gazy, kontrolovanom militantnou organizáciou Hamas, sa od konca marca konajú pravidelné protesty proti 11 rokov trvajúcej izraelskej blokáde tejto enklávy na pobreží Stredozemného mora. Demonštrácie často sprevádza násilie. Izraelské sily pri potláčaní nepokojov používajú streľbu ostrými nábojmi a slzotvorný plyn, pričom zabili už viac ako 130 ľudí. Ľudskoprávne organizácie obviňujú Izrael z neprimerane tvrdých zákrokov voči demonštrantom. Podľa Izraela však vojaci strieľajú len na hlavných podnecovateľov nepokojov, čo sú spravidla členovia palestínskych militantných skupín, ktorí sa pokúšajú preraziť plot a preniknúť na izraelské územie.


Corbyn obvinil Trumpa zo zasahovania do britskej politiky

Trump vyjadril podporu Borisovi Johnsonovi.

LONDÝN. Šéf britských opozičných labouristov Jeremy Corbyn obvinil v sobotu amerického prezidenta Donalda Trumpa z "neprijateľného zasahovania" do britskej politiky. Reagoval tak na to, že Trump vyjadril podporu britskému konzervatívnemu exministrovi Borisovi Johnsonovi ako možnému novému premiérovi, informovala agentúra Reuters. "Pokus prezidenta Trumpa rozhodovať o tom, kto bude budúcim premiérom Británie je absolútne neprijateľným zasahovaním do našej demokracie," uviedol Corbyn vo vyhlásení. Nového predsedu vlády Spojeného kráľovstva by podľa šéfa Laboristickej strany nemal vyberať americký prezident, ale ani 100-tisíc členov britskej Konzervatívnej strany. Mali by o ňom rozhodnúť všetci "obyvatelia Británie vo všeobecných voľbách," zdôraznil Corbyn. Britská premiérka Theresa Mayová 7. júna odstúpi z funkcie šéfky Konzervatívnej strany. V úrade premiérky zostane, kým jej strana nezavŕši proces výberu nového lídra. Za favorita medzi doposiaľ 12 uchádzačmi, ktorí by chceli nahradiť Mayovú, je označovaný bývalý britský minister zahraničných vecí a presvedčený zástanca brexitu Boris Johnson. Keď sa Trumpa britský bulvárny denník The Sun opýtal na jeho názor na 12 uchádzačov, šéf Bieleho domu uviedol: "Myslím, že Boris [Johnson] by odviedol veľmi dobrú prácu. Myslím, že by bol skvelý." Trump interview denníku The Sun poskytol pred svojou budúcotýždňovou trojdňovou návštevou Británie. Corbyn už dávnejšie odmietol pozvanie na slávnostnú večeru s americkým prezidentom, ktorá sa má uskutočniť počas tejto návštevy. O tom, kto nahradí Mayovú, budú rozhodovať poslanci a členovia vládnej Konzervatívnej strany. Meno Mayovej nástupcu by malo byť známe do 20. júla, keď sa britský parlament odoberie na letné prázdniny.


Bombový útok v Afganistane neprežilo pätnásť ľudí

Medzi obeťami explózie nálože sú aj deti.

KÁBUL. Najmenej 15 obetí na životoch a 40 zranených je bilancia teroristického útoku na štadión v meste Laškargáh v afganskej provincii Helmand, informovali miestni predstavitelia. Medzi obeťami explózie nálože, odpálenej zrejme v čase odchodu divákov v motorovom vozidle pri bránach športoviska, kde prebiehali predtým preteky v zápasení, sú aj deti. Konečný počet mŕtvych však vzhľadom na silu výbuchu môže byť ešte vyšší. Silnú explóziu zaregistrovali aj na chirurgii traumatologickej kliniky, ktorú v meste prevádzkuje talianska mimovládna organizácia Emergency. Do zariadenia previezli 35 zranených, ďalšie štyri zasiahnuté osoby zomreli počas prevozu do kliniky. Zatiaľ nie je známe, kto stojí za týmto teroristickým útokom. Helmand je považovaný za baštu hnutia Taliban, ktoré kontroluje viac ako 80 percent územia tejto provincie. Jeho bojovníci sa už dlhší čas usilujú preniknúť aj do metropoly provincie, mesta Laškargáh.


Agentúra Moody's zlepšila rating Grécka o dva stupne na úroveň B3

Napriek zlepšeniu hodnotenia úverovej spoľahlivosti krajiny zostáva jej rating v špekulatívnom pásme.

ATÉNY. Medzinárodná ratingová agentúra Moody's zlepšila rating Grécka o dva stupne na úroveň B3, keďže krajina smeruje k opätovnému získavaniu financií na trhu po tom, ako sa v lete skončí terajší program núdzovej pomoci. Napriek zlepšeniu hodnotenia úverovej spoľahlivosti Grécka zo strany agentúry Moody's, ktoré nasleduje po podobných krokoch agentúr Fitch a Standard and Poor's, zostáva grécky rating v špekulatívnom pásme. Riziko ďalšieho neplnenia záväzkov zo strany Grécka alebo reštrukturalizácia dlhov voči súkromným investorom sa však podľa Moody's "podstatne zmenšilo".Agentúra konštatovala, že výhľad hodnotenia úverovej spoľahlivosti Grécka zostáva pozitívny. Nasledovať by mohlo ďalšie jeho zlepšenie, ak reformný program krajiny povedie k pozitívnejším výsledkom, ako sa očakáva, pričom ekonomický rast bude udržateľný a verejný dlh krajiny v pomere k hrubému domácemu produktu klesne rýchlejšie.Grécko je závislé od zahraničnej núdzovej pomoci od roku 2010, kedy sa dostalo do vysokého rozpočtového deficitu a stratilo dôveru investorov. Výmenou za núdzové úvery grécke vlády realizovali tvrdé úsporné opatrenia, škrtali výdavky, zvyšovali dane a prijímali rozsiahle reformy. Tretí program núdzovej pomoci zo strany partnerov Grécka v rámci Európskej únie sa končí v auguste. Potom sa krajina bude musieť pri získavaní financií spoliehať na predaj dlhopisov.


Majského zdravotný stav preveria štyria znalci

Majský sa zo zdravotných dôvodov nedostavil na odvolacie konanie.

BRATISLAVA. Predsedníčka senátu trestného kolégia Najvyššieho súdu SR uznesením z 20. júna pribrala vo veci obžalovaného podnikateľa Jozefa Majského do znaleckého skúmania štyroch znalcov v odbore zdravotníctvo a farmácia. "Dôvodom je preverenie, či obžalovanému zdravotný stav dovoľuje účasť na verejnom zasadnutí. Podľa výsledku znaleckého dokazovania bude súd postupovať ďalej v zmysle trestného poriadku," informovala hovorkyňa NS SR Alexandra Važanová. V kauze skrachovaných nebankových spoločností Špecializovaný trestný súd odsúdil Dávida Brtvu na deväť rokov, Patrika Pachingera na sedem rokov a Jozefa M. na deväť rokov väzenia. Brtvovi a Pachingerovi tresty už potvrdil Najvyšší súd SR. V Majského prípade rozsudok zatiaľ nie je právoplatný, keďže sa na odvolací súd nedostavil zo zdravotných dôvodov a následne bol vylúčený na samostatné konanie. Podľa rozsudku Jozef Majský, Dávid Brtva a Patrik Pachinger vytváraním falošných pohľadávok voči nebankovým spoločnostiam v období medzi septembrom 2001 a februárom 2002 spôsobili týmto inštitúciám škodu 448 miliónov vtedajších slovenských korún. Zo zatvorených pobočiek nebankových spoločností sa obohatili o 53 miliónov korún. Činnosť trojice podľa obžaloby riadil Jozef Majský, ktorý „zadával úlohy a zabezpečoval prostriedky“. Vtedajší majitelia spoločností Dávid Brtva a Patrik Pachinger zase falšovali potrebné dokumenty. K usvedčeniu Jozefa Majského, Dávida Brtvu a Patrika Pachingera dopomohli aj svedecké výpovede vrátane výpovedí odsúdených Vladimíra Fruniho a Mariána Šebeščáka. Pachinger po potvrdení rozsudku Najvyšším súdom SR požiadal o odklad nástupu na výkon trestu o jeden mesiac zo zdravotných dôvodov, čomu súd vyhovel. Po vypršaní lehoty však Pachinger na výkon trestu nenastúpil, keďže Najvyšší súd SR zrušil príkaz na dodanie jeho, ako aj odsúdeného Dávida Brtvu na výkon trestu. Dôvodom bolo zachovanie ich základných ústavných práv, a to najmä práva na rozhodnutie o ich žiadostiach, konkrétne žiadosti o odklad výkonu trestu, o ktorej rozhodoval Špecializovaný trestný súd, a žiadosti o podmienečné prepustenie, o ktorej rozhodujú súdy, v obvode ktorých by mali odsúdení vykonať trest. V prípade Pachingera je to Okresný súd Bratislava I a v prípade Brtvu Okresný súd Trnava. Špecializovaný trestný súd nakoniec 31. mája zamietol žiadosť Pachingera a Brtvu o odklad výkonu trestu a súčasne vydal príkaz na ich dodanie do výkonu trestu. Polícia v tejto súvislosti dnes Pachingera zadržala a eskortoval ho do výkonu trestu.


Spomalenie ekonomiky zatiaľ nenúti zamestnávateľov prepúšťať

Ak sa firmy rozhodnúť pristúpiť k znižovaniu počtu, o prácu pravdepodobne prídu ľudia v skúšobnej dobe alebo dohodári.

BRATISLAVA. Spomalenie rastu slovenskej ekonomiky by sa zatiaľ nemalo podpísať pod výrazné prepúšťanie v podnikoch. Ak sa firmy rozhodnúť pristúpiť k znižovaniu počtu zamestnancov, o prácu vo veľkých firmách pravdepodobne prídu ľudia v skúšobnej dobe alebo dohodári. Ukázal to prieskum, ktorý pre TASR dala vypracovať ČSOB banka na vzorke 617 respondentov. Firmy nie sú nútené v dôsledku slabšieho hospodárskeho rastu pristúpiť k prepúšťaniu. Túto možnosť v prieskume uviedlo až 87,5 % opýtaných, urobiť tak musí iba 12,5 % firiem. Spomedzi nich viac ako tretina uviedla, že prepúšťať plánuje nevýkonných zamestnancov, ďalších 18 % firiem prepustí dohodárov a 18 % firiem sa rozlúči so zamestnancami v skúšobnej dobe. Z hľadiska veľkosti obratu sa do prieskumu zapojilo málo malých firiem. V prípade veľkých podnikov plánuje prepúšťať zamestnancov v skúšobnej dobe 18 % firiem, 34 % spomedzi týchto zamestnávateľov plánuje prepustiť brigádnikov. V prípade stredne veľkých firiem pätina prepustí dohodárov. Prieskum tiež ukázal, že ak sa firmy rozhodnú znižovať stavy, najviac by sa to malo dotknúť Trnavského (19,6 %) a Prešovského kraja (18,9 %). Väčšina firiem sa však naprieč krajmi zhodla, že nie sú nútení prepúšťať. Najvýraznejšie túto možnosť uviedli firmy v Nitrianskom, Bratislavskom a Žilinskom kraji.


Armáda dostala nové dopravné lietadlo

Slovenská posádka by mala po prvý raz vzlietnuť tento týždeň.

KUCHYŇA. Vzdušné sily Ozbrojených síl SR si v priestoroch Dopravného krídla generála M. R. Štefánika v Kuchyni slávnostne prevzali do užívania nové lietadlo C-27J Spartan. "Toto je pre mňa a pre ozbrojené sily skutočne veľká historická udalosť. Po odovzdaní vrtuľníkov UH-60 na leteckej základni v Prešove nastala druhá reálna skutočnosť modernizácie Ozbrojených síl SR, na ktorú sme skutočne netrpezlivo čakali," povedal minister obrany Peter Gajdoš (nominant SNS). Náčelník Generálneho štábu Milan Maxim doplnil, že spôsobilosť prepravovať vojakov a materiál vzdušnou cestou je jednou z hlavných charakteristických rysov moderných armád. Prvé z dvoch dopravných lietadiel Spartan C-27J pristálo na Slovensku minulý týždeň. Prílet druhého lietadla tohto typu na Slovensko sa očakáva na jar budúceho roka. Lietadlá by nemali slúžiť iba ozbrojeným silám, ale aj domácemu krízovému manažmentu. Slovenská posádka by s novým lietadlom mala po prvý raz vzlietnuť tento týždeň, v budúcom roku očakáva, že by stroj mohol byť použitý aj v zahraničí.


Bašternáka obžalujú, bude mať deň na úhradu škody

BRATISLAVA. Polícia chce začiatkom roka 2018 uzavrieť návrhom na podanie obžaloby prípad, v ktorom figuruje Ladislav Bašternák. Ten je obvinený z neoprávneného čerpania vratiek DPH v hodnote zhruba dva milióny eur. Uviedol to na utorkovej tlačovej konferencii v Bratislave prezident Policajného zboru Tibor Gašpar. Podľa policajného prezidenta má Ladislav Bašternák po ukončení vyšetrovania 24 hodín na to, aby uhradil škodu, čo vyžaduje účinná ľútosť, ktorú si chcel uplatniť. "V ďalšom štádiu to bude na prokuratúre, aby záujem obvineného posúdila," poznamenal Gašpar. Zákon o whistleblowingu presadil ho minister vnútra počas II. vlády R. Fica, je účinný od roku 2015 a v prvom rade riešil vzťah medzi zamestnancom a zamestnávateľom.O whistleblowing by v tomto prípade išlo, keby takto získané pravdivé informácie asistent poslanca J. Rajtára posunul banke, finančnej polícii alebo prokuratúre. To sa však nestalo. Naopak, na radu svojho šéfa poslanca SaS J. Rajtára pozmenené informácie posunul novinárom. A jeho cieľom bolo vyrobiť politickú kauzu. Navyše si pán Rybanič pozrel účty aj ďalších osôb.Všetky operácie v súvislosti s kúpou akcií B. A. Haus, sa odohrali na jednom a tom istom účte. Teda pôžička od banky na kúpu podielu, ako aj zaplatenie za samotné akcie, čo pán Rybanič novinárom zamlčal. O tom, že pán Rybanič spáchal trestný čin nikto nepochybuje a so závermi vyšetrovania, ktoré iniciovala samotná banka, sa stotožnila aj prokuratúra, ktorá podala obžalobu. Ladislava Bašternáka vyšetrujú aj za to, ako postavil bytový dom Bonaparte. Polícia si podľa Gašpara v tomto prípade objednala ústavný znalecký posudok. "Ten bude skúmať to, čo bolo podozrivé, teda celú stavbu. Po tom, čo ho dostaneme, rozhodneme, ako budeme ďalej vo veci konať," dodal. Policajný prezident zároveň zdôraznil, že majetkový profil, ktorý podľa medializovaných informácií mala polícia urobiť k viacerým osobám spojeným s kauzou spoločnosti B. A. Haus, sa robil len u samotného podnikateľa. "Bolo to konanie na základe zákona o preukazovaní pôvodu majetku s využitím inštitútov v trestnom konaní," uviedol s tým, že spis v tejto veci bol predložený prokuratúre, ktorá rozhodne o ďalšom postupe. Čo sa týka kauzy, v tejto veci podľa Gašpara bol spis už tretíkrát na previerke na prokuratúre. "Neboli vznesené nijaké výhrady voči postupu vyšetrovateľa ani proti záverečnému rozhodnutiu," zdôraznil Gašpar., Prokuratúra ešte odporučila preskúmať legalitu prostriedkov, ktoré prišli do spoločnosti B. A. Haus. "Čiže žiaden majetkový profil, ale prostriedky, ktoré tam mali prísť zo strany troch osôb," povedal Gašpar s tým, že toto preveruje Národná jednotka finančnej polície. Konanie o preukazovaní pôvodu majetku sa podľa policajného prezidenta voči osobám spájaným s kauzou B. A. Haus nevedie. "Spis, ktorým sa preskúmavali podozrenia voči ministrovi vnútra Robertovi Kaliňákovi bol preskúmavaný trikrát na Generálnej prokuratúre SR, neboli vznesené výhrady k činnosti vyšetrovateľa," zdôraznil Gašpar v súvislosti s konštatovaním, že minister vnútra nepostupoval nezákonne. Polícia podľa Gašpara ešte v tejto kauze preskúma "konkrétne toky v konkrétnych dátumoch".


Kanadského miliardára s manželkou zavraždili, potvrdila polícia

TORONTO. Kanadský miliardár Barry Sherman (75) a jeho manželka Honey (70), ktorých mŕtve telá našli v ich dome v Toronte 15. decembra 2017, sa stali obeťami vraždy, informovala v piatok tamojšia polícia. Tento záver je podľa slov policajnej dôstojníčky Susan Gomesovej výsledkom šesťtýždňového vyšetrovania kauzy, zatiaľ bez vznesenie akéhokoľvek obvinenia. Detektívi prevzali vyšetrovanie prípadu ako "podozrivého" úmrtia po tom, čo z výsledkov pitvy vyplynulo, že dvojica zomrela na následky "ligatúry hrdla", teda škrtenia. Dvojicu našli v polosede pripútanú na zábradlie vnútorného bazéna. Podľa vtedajšej informácie polície sa nenašli známky násilného vniknutia do domu. Vyšetrovatelia vyzvali širokú verejnosť, aby pomohla užitočnými informáciami pri objasňovaní záhadnej smrti Shermanovcov, ktorá bola svojho času najčítanejšou správou v kanadskej tlači. Štyri deti Shermanovcov už v počiatočnom štádiu vyšetrovania dementovali špekulácie o možnej vražde manželky a následnej samovražde miliardára konštatujúc, že ich rodičia sa tešili zo života a boli oddaní svojej rodine a komunite, čo je úplne nezlučiteľné s chýrmi o okolnostiach týkajúcich sa ich smrti, ktoré sa objavili v médiách. Barry Sherman bol zakladateľom a šéfom farmaceutického gigantu Apotex, ktorý predáva generické lieky po celom svete. Bol pätnástym najbohatším človekom v Kanade s majetkom v hodnote 3,15 miliardy eur a prominentným filantropom. Fred Walks, realitný developer a blízky priateľ Shermanovcov, uviedol pre denník Toronto Star, že Apotex bol zapletený do mnohomiliardových súdnych procesov. Walks naznačil, že Sherman mohol mať pri podnikaní v tomto priemysle "nepriateľov v globálnom meradle".


Jemenčania na protest zatvoria v New Yorku svoje lahôdkárstva a bary

Majitelia podnikov protestujú proti zákazu vstupu do USA pre ľudí zo siedmich prevažne moslimských krajín vrátane Jemenu.

NEW YORK. Skupina jemenských majiteľov podnikov plánuje zatvoriť svoje lahôdkárstva, predajne potravín a bary po celom New Yorku. Urobia tak na protest proti zákazu vstupu do USA platiaceho pre ľudí, ktorí pochádzajú zo siedmich prevažne moslimských krajín vrátane Jemenu. Hromadné zatváranie podnikov sa začne vo štvrtok na poludnie miestneho času a bude trvať do 20.00 hodine. Organizátori protestu uviedli, že podľa ich očakávania sa do akcie zapoja stovky podnikov po celom meste. Chcú tak ukázať, akou sú veľkou súčasťou života a typického charakteru New Yorku. Organizátori odhadujú, že Jemenčania vlastnia v obytných štvrtiach mesta niekoľko tisíc obchodov. Trumpovo nariadenie platné 90 dní zakazuje ľuďom pochádzajúcim z Jemenu, Iraku, Iránu, Líbye, Somálska, Sudánu a Sýrie vstup do USA. Výsledkom je, že cestujúcich po príchode na územie Spojených štátov zadržiavali alebo posielali naspäť do ich vlasti, ale mnohí uviazli aj v ďalších štátoch.


Minister obrany Gajdoš zaželal vojakom v zahraničí pokojné sviatky

Mimo územia Slovenska pôsobí aktuálne 255 slovenských vojakov.

BRATISLAVA. Minister obrany Peter Gajdoš (nom. SNS) v piatok prostredníctvom videospojenia hovoril s veliteľmi a príslušníkmi slovenských misií v zahraničí. Pokojné a požehnané sviatky zaželal vojakom v Afganistane, Bosne a Hercegovine, na Cypre, v Gruzínsku a na Golanských výšinách. V rámci viacerých misií pôsobí momentálne mimo územia Slovenska 255 slovenských vojakov. Najviac z nich, až 169, slúži na Cypre. Okrem iného dohliadajú nad bezpečnosťou na ostrove, ktorý je už niekoľko desiatok rokov rozdelený na Severocyperskú tureckú republiku a Cyperskú republiku. "Máme živý, zelený stromček so Slovenska, aj betlehem," povedal veliteľ Rudolf Eštók z Cypru. Na Štedrý večer si tamojší vojaci pochutnajú na kapustnici s domácou klobásou a nebudú chýbať ani oblátky. Vojaci sa dokonca zúčastnia polnočnej omše. V Bosne a Hercegovine slúži 40 slovenských vojakov. Príslušníci ozbrojených síl, ktorí neodcestovali na sviatky domov na dovolenky, strávia Vianoce spolu s kolegami z Českej republiky. Na slávnostných stoloch opäť nebude chýbať kapustnica, vyrobili si dokonca aj darčeky, ktoré si odovzdajú prostredníctvom lotérie. Sneh momentálne nemajú, ale užijú si aspoň poctivý mráz nakoľko teploty klesajú až k mínus desiatim stupňom Celzia. V nepokojnom Afganistane je nasadených 42 slovenských vojakov. "Akurát som sa vrátil zo škrabania zemiakov do kapustnice. Máme pripravené darčeky pod stromčekom, každý vojak bude mať pocit domova, ktorý si snažíme spríjemniť domácimi pochutinami. Bude šalát, rezne a podarilo sa nám doniesť aj slovenské ingrediencie ako klobásky," uviedol veliteľ Oliver Toderiška. René Ház ako jediný reprezentuje Slovensko v rámci pozorovateľskej misie EÚ v Gruzínsku. Na Vianoce však cestuje domov. Na koncoročných sviatkoch v Gruzínsku si váži, že ich komercia ešte nepoznamenala v takej miere ako v niektorých iných európskych krajinách. Na hraniciach medzi Izraelom a Sýriou, na Golanských výšinách, slúžia dvaja slovenskí vojaci. Pri výbere štedrovečernej večere sa prispôsobili kolegyni, ktorá je vegetariánka. Jesť teda budú zemiaky či tofu. Minister obrany Gajdoš v predchádzajúcich dňoch a týždňoch spolu s ďalšími ústavnými činiteľmi a politikmi navštívil niektoré misie osobne, pričom vojakom priniesol najmä typické slovenské potraviny. Dnes im dal ešte ďalší darček. Kvôli sviatkom im totiž zvýšil limit na telefonické hovory s domovom z 30 na 45 minút, aby vojaci mohli stráviť aspoň takýmto spôsobom viac času s rodinami.


Sagan skončil druhý. Druhú etapu na Okolo Švajčiarska vyhral Sánchez

2. etapa (Langnau im Emmental, 159,6 km): BRATISLAVA. Víťazom druhej etapy cyklistických pretekov Okolo Švajčiarska sa stal Španiel Luis León Sánchez z tímu Astana. Napriek niekoľkým náročným stúpaniam na trati sa očakával hromadný dojazd pelotónu, ale skúsený 35-ročný cyklista prekvapil súperov nečakaným útokom vyše desať kilometrov pred cieľom. Najrýchlejším jazdcom z pelotónu bol Slovák Peter Sagan (Bora-Hansgrohe) a zostavu na stupňoch víťazov doplnil Talian Matteo Trentin z tímu Mitchelton-Scott. "Bolo to veľmi náročné, išli sme po prvenstve a žltom drese. Tím opäť odviedol úžasnú prácu, v závere som bol v malej vedúcej skupinke a chystal som sa na špurt. Astana však dobre podporila Sáncheza a my sme príliš nespolupracovali, takže sme ho nedotiahli. Je škoda, že na žltý dres mi chýbala necelá sekunda, ale som spokojný s výkonom tímu. Som unavený, no zároveň sa cítim dobre, nasledujúce dve etapy by mi mohli vyhovovať. Nič neberiem ako samozrejmosť, odovzdáme maximum," povedal Sagan pre stránku Bora-Hansgrohe. Etapu pomerne dlho režíroval Švajčiar Claudio Imhof z domácej reprezentácie, ktorý osamotene jazdil v úniku. S víťazstvom v etape síce nemohol počítať, ale aktívnou jazdou si vybojoval priebežné prvenstvo vo vrchárskej i bodovacej súťaži. V záverečnej časti trate sa o tempo staral kazašský tím Astana a zvýšeným tempom dokázal unaviť oklieštený pelotón. Aj preto mohol zaútočiť Luis León Sánchez, ktorý dosiahol 42. víťazstvo vo svojej kariére. Zmena nastala aj v celkovom poradí 83. ročníka pretekov Okolo Švajčiarska. Novým lídrom sa stal dánsky pretekár Kasper Asgreen z tímu Deceuninck - Quick Step. Dnes finišoval štvrtý a v súčte úvodných dvoch etáp má rovnaký čas ako druhý Peter Sagan. Na tretie miesto klesol Rohan Dennis, ktorý sa stal víťazom úvodnej krátkej časovky na necelých desať kilometrov.


Slovensko nezaťažuje Európsky súd pre ľudské práva, uviedol jeho predseda

Počet sťažností prichádzajúcich na súd stúpol najmä po pokuse o štátny prevrat v Turecku.

BRATISLAVA. Na súčasnej preťaženosti Európskeho súdu pre ľudské práva v Štrasburgu sa Slovensko nepodieľa. V rámci návštevy Slovenskej republiky to vo štvrtok uviedol predseda tohto súdu Guido Raimondi. Na stretnutí s čelnými predstaviteľmi slovenskej justície v Miestodržiteľskom paláci Raimondi uviedol, že zaťaženosť štrasburského súdneho dvora sa zvýšila, počet sťažností prichádzajúcich na súd stúpol najmä po pokuse o štátny prevrat v Turecku a vlani dostali aj veľký počet sťažností týkajúcich sa preplnených väzníc v Rumunsku a Maďarsku. Momentálne je podľa Raimondiho na ich súde približne 85-tisíc sťažností, ale už prednedávnom výrazne klesol nával vecí zo Slovenska. V súčasnosti je na Európskom súde okolo 160 slovenských sťažností a teda Slovenská republika nevytvára veľký problém s nevybavenými sťažnosťami, ktoré trápia ESĽP, povedal šéf štrasburského súdu. Raimondiho prijala predsedníčka Súdnej rady Jana Bajánková, predsedníčka Najvyššieho súdu Daniela Švecová a podpredseda Súdnej rady Ján Vanko. Raimondi podľa Patrície Némethovej zo zahraničného a tlačového referátu Súdnej rady zdôraznil úlohu Súdnej rady SR ako strážcu nezávislosti a nestrannosti súdnictva, ako aj úlohu nezávislých sudcov v súdnom systéme. Preťaženosť Európskeho súdu možno podľa Raimondiho riešiť dôsledným uplatňovaním Európskeho dohovoru o ochrane ľudských práv a základných slobôd na národnej úrovni, ale napríklad aj stážami sudcov členských krajín Rady Európy na Európskom súde a tiež dialógom medzi národnými inštitúciami a ESĽP prostredníctvom európskej Siete najvyšších súdov.


Môžu problémy s Galaxy Note 7 potopiť celý Samsung?

Potopia problémy firmu?

Výbušná séria

Keď vybuchujú batérie

Zastavili výrobu

Najväčší dodávateľ smartfónov na svete dopláca na chyby v novom telefóne od začiatku jeho predaja.

BRATISLAVA. Najväčší dodávateľ smartfónov na svete sa topí v problémoch. V priebehu ani nie troch mesiacov stihol Samsung predstaviť svoj nový telefón Galaxy Note 7, vymeniť státisíce telefónov, ktorým vybuchovali batérie, za nové a nakoniec zastaviť predaj a výmenu telefónov a ukončiť výrobu Galaxy Note 7. Akcie firmy za posledných niekoľko hodín, po tom, ako oznámil ukončenie výroby, klesli takmer o osem percent. Na svoje chyby začal Samsung doplácať Najväčší podiel na trhu má Samsung, hneď po ňom Apple. Údaje sú za druhý štvrťrok 2016. už počas prvých dní, keď sa vyskytli prvé informácie o telefónoch, ktoré sa môžu vznietiť. Akcie juhokórejského výrobcu sa 12. septembra, teda ani nie mesiac po uvedení Galaxy Note 7 na trh, za dva dni prudko prepadli, a to až o 11 percent. V tom istom čase klesla aj trhová hodnota spoločnosti, a to až o 22 miliárd dolárov (19,52 miliardy eur). Čo sa bude s firmou diať ďalej? „Rozhodnutie ukončiť výrobu vyvolalo prudký výpredaj akcií spoločnosti,“ vraví analytik spoločnosti Finlord Boris Tomčiak. Navyše, klesla aj trhová hodnota firmy, a to o 15 miliárd eur. „Presný odhad ekonomickej škody ešte nie je k dispozícii, pretože horiace telefóny znamenajú nielen krátkodobý pokles predajov, ale aj zhoršenie imidžu firmy,“ hovorí analytik. Škoda, ktorú spôsobili horiace smartfóny Samsungu, sa môže vyšplhať aj na viac ako desať miliárd eur. „Načasovanie problémov pred Vianocami je veľmi nešťastné. Samsung už nedokáže vydať nový prémiový model, na ten si budeme musieť počkať do budúceho roka,“ hovorí Tomčiak. Podľa analytika spoločnosti Capital Markets Ladislava Popoviča je zastavenie produkcie a predaja jedným z najhorších scenárov, ktorý sa určite prejaví aj na ziskovosti spoločnosti a jej ohodnotení na trhu. Firma bude musieť podľa neho vynaložiť množstvo dodatočných nákladov na pozastavenie produkcie a stiahnutie telefónov a ak by sa problém nepodarilo odstrániť, tak by Samsung neprišiel len o zisky, ale aj o už utratené peniaze na výskum a vývoj tohto produktu. Kým Samsung zažíva v posledných dňoch veľké výkyvy na akciovom trhu, jeho konkurencia sa teší nárastu cien akcií. Konkrétne akcie druhého najväčšieho zásobovateľa sveta smartfónmi, firmy Apple narástli na najvyššiu hodnotu od decembra vlaňajšieho roka - obchodujú sa na úrovni 116 dolárov za akciu. Analytici sa zhodujú, že prešľapy jednej technologickej firmy zvýhodnia výrobky konkurencie. „Mnohí zákazníci, ktorí si plánovali alebo kúpili Galaxy Note 7, sa radšej obrátia na konkurenciu, čo prospieva predovšetkým Applu, ktorému v poslednom období klesol predaj jeho vlajkovej lode,“ vysvetľuje Popovič. Najviac by tak mohol vyťažiť zo situácie iPhone, ale aj niektorí menší čínski producenti smartfónov. Paradoxne, zákazníci sa podľa Borisa Tomčiaka čínskym produktom vyhýbali, a to predovšetkým pre obavy o spoľahlivosť. „Teraz však vidia, že ani veľkí výrobcovia nie sú dokonalí,“ hovorí analytik. Nasledujúce týždne či mesiace to nebude mať Samsung jednoduché. Tomčiak vraví, že firma sa z chýb určite poučí a v budúcnosti bude pred začiatkom predaja dbať na kvalitatívne testy. „Kľúčové bude aj to, ako si dokáže spoločnosť poradiť s touto situáciou a či bude schopná v najbližšom čase urobiť nápravu,“ hovorí Popovič. Tomčiak predpovedá, že firma by mohla obnoviť svoju rastovú krivku už v druhom polroku budúceho roka, keďže ide o skúsenú firmu, ktorá má dostatok finančného aj ľudského kapitálu. Spoločnosť Samsung má svoj závod aj na Slovensku, ten sa však sústreďuje najmä na výrobu televízorov. Ako škandál ovplyvní slovenskú fabriku, nie je jasné. Slovenský Samsung na otázky neodpovedal. Tomčiak si myslí, že dosah na slovenskú firmu bude len nepriamy, a to v podobe zhoršeného imidžu. Či môže nepriaznivý stav Samsungu ovplyvniť aj slovenskú ekonomiku, nie je zrejmé. Galantský závod firmy, kde sa vyrábajú LED televízory a zobrazovacie panely, ktorých predaje by zlyhanie Note 7 nemalo ovplyvniť, patrí s obratom 2,7 miliardy eur medzi najväčšie podniky slovenskej ekonomiky.    Tento text ste mohli čítať vďaka tomu, že platíte za obsah. Vážime si to.


Tučniaky, žirafy aj surikaty z londýnskej zoo sú už zmerané

Aj zvieratám treba kontrolovať výšku a váhu.

LONDÝN. Na snímkach môžete vidieť, ako sa váži tučniak alebo ako sa meria hmyz. Zamestnanci zoologickej záhrady nahrávajú údaje do špeciálneho medzinárodného informačného systému, ktorý zdieľa informácie so zoologickými záhradami z celého sveta. Pozrite si fotografie z londýnskej zoologickej záhrady.


Rýchlo a bez jaziev. Na svete je nový spôsob, ako odstrániť tetovanie

Metóda by mala účinne a bez zostatku jaziev odstrániť aj farebné tetovania.

Laserová technológia prešla za posledné roky kus cesty. V súvislosti s odstraňovaním nežiaducich tetovaní funguje už zhruba dve dekády a zdá sa, že teraz dospela do ďalšieho štádia. Potešia sa najmä tí ľudia, ktorí ľutujú nepremyslené obrázky na svojej koži a radi by sa ich zbavili bez toho, aby im zostala nepekná spomienka v podobe jazvy. Najnovšia technológia pracuje s laserom, ktorý na koži vyhľadáva neprirodzené farby, teda abnormality vytvorené tetovacím atramentom. Dostala tiež prívlastok „pikosekundová“, keďže laser vo veľkej rýchlosti (až trilióntina sekundy) strieľa impulzy do farby. Tá sa rozpadne na menšie kúsky a telo ich následne vyplaví prostredníctvom lymfatického systému. Denník The Times informoval, že laser dokonca odstraňuje aj zelenú a modrú farbu tetovania. Ošetrenia treba opakovať po šiestich týždňoch, v každom prípade je však výsledok dostupný rýchlejšie, než pri akejkoľvek inej metóde. Podľa veľkosti tetovania totiž väčšinou stačia dve až tri sedenia. Zákazníci tak nájdu alternatívu oproti zbrusovaniu kože, či iným laserovým metódam, ktoré majú oproti novinke s názvom PicoSure rôzne nevýhody. Viacerí zahraniční lekári uviedli, že o novú metódu je veľký záujem, no zároveň upozorňujú na to, že s touto technológiou by mali pracovať iba vyškolení ľudia, ktorí vedia, čo robia. Na Slovensku sa zatiaľ táto metóda nepoužíva, v zahraničí sa však jej využitie postupne rozrastá aj medzi celebritami. Pikosekundovou laserovou metódou si údajne dali odstrániť tetovania napríklad aj herečky Angelina Jolie, Megan Fox či Eva Longoria.


Nová thajská vláda zložila prísahu, nahradila vojenskú juntu

Krajina zažila počas uplynulých 15 rokov časy politického chaosu aj dva vojenské prevraty.

BANGKOK. Nová thajská vláda zložila v utorok slávnostný sľub, čím sa v krajine skončilo päťročné pôsobenie vojenskej junty, informovala agentúra AP. Premiérom bude doterajší líder junty Prajut Čan-o-ča. Prajut, ktorý sa ujal moci počas štátneho prevratu v roku 2014, v pondelok oficiálne odstúpil z pozície šéfa vojenskej vlády. Do funkcie premiéra bol zvolený v marcových parlamentných voľbách, v ktorých získali väčšinu hlasov proarmádne strany. Voľby sa konali podľa zákonov, ktoré schválila vojenská junta a ich cieľom bolo znevýhodniť tradičné politické strany. Kritici tvrdia, že hlasovanie vo voľbách nebolo demokratické a zosnované s cieľom predĺžiť vládu armády a jej konzervatívnych spojencov. Thajský kráľ Mahá Vatčirálongkón minulý týždeň schválil Prajutov nový kabinet zložený z predstaviteľov koalície 19 strán, ktorá má v parlamente tesnú väčšinu. Krajina zažila počas uplynulých 15 rokov vzplanutia politického chaosu a násilia, ako aj dva vojenské prevraty. Podľa agentúry Reuters túto nepokojnú situáciu spôsobil mocenský súboj nových politických síl ťažiacich z podpory vidieka s armádno-rojalistickým establišmentom so sídlom v Bangkoku.


Sabbatini po je po prvom kole Zozo Championship v štvrtej desiatke

INZAI. Slovenský golfista Rory Sabbatini figuroval po 1. kole turnaja PGA Tour Zozo Championship v japonskom meste Inzai na delenom 33. mieste spoločne s ďalšími trinástimi účastníkmi. Úvodných osemnásť jamiek zvládol za 71 úderov, čo bol jeden nad par ihriska. Na čele poradia boli so šiestimi údermi pod par Američania Tiger Woods a Gary Woodland, na treťom mieste figuroval domáci favorit Hideki Macujama (-5).


Vynechal celú minulú sezónu. Pospíšil si zahrá vo Fínsku, tréner si ho pochvaľuje

Loading
 ... BRATISLAVA. Slovenský hokejový útočník Kristián Pospíšil bude v nasledujúcej sezóne pôsobiť na severe Európy. Dvadsaťtriročný krídelník sa dohodol na spolupráci s fínskym klubom Lukko Rauma, ktorý pôsobí v tamojšej najvyššej súťaži. Rodák zo Zvolena podpísal kontrakt na jeden rok s možným predĺžením o ďalšiu sezónu. Kristián Pospíšil vynechal pre zranenie celú minulú sezónu. Napriek tomu bol v hľadáčiku fínskeho klubu, ktorý v ostatnom ročníku Liigy vypadol vo štvrťfinále play off. "Kristiánov príchod na skúšku bol dobrým znakom toho, že chce hrať za náš tím. Bol zdravotne fit, hoci mal za sebou dlhšie zranenie. Keď sa objavil na ľade, rýchlo sme postrehli jeho hokejové zručnosti," povedal pre klubový web tréner Pekka Virta. Skúsený 50-ročný rodák z Turku tiež priznal, že sa obával, ako na tom 187 centimetrov vysoký hráč bude po korčuliarskej stránke. "Strávil s nami niekoľko tréningov a hneď sa ukázalo, že jeho pohyb bude lepší. V prípravných zápasoch sme zase videli, ako reaguje na herné situácie. Má 'hokejovú inteligenciu', vie čítať hru a tak bolo jasné, že chceme, aby v tíme zostal," pokračoval tréner Virta. V tíme Lukko Rauma si takisto cenia toho, že Pospíšil je všestranný hráč, ktorý dokáže hrať na krídle, ale aj na pozícii centra. "Vôbec o neho nemám obavy. Má dobrú strelu a tiež schopnosť riešiť situácie na ľade. Navyše, je vysoký a silný hráč, akého sme pred začiatkom sezóny hľadali," skonštatoval muž, ktorý na trénerskej lavičke Lukka pôsobí od sezóny 2017/2018. Svoje vyjadrenie po podpísaní nového kontraktu poskytol aj 23-ročný útočník. "Musím povedať, že som veľmi šťastný a zároveň vďačný, že mi Lukko dalo príležitosť. Minulá sezóna bola pre mňa ťažká, počas leta som však veľa trénoval a v prípravných zápasoch som sa cítil dobre. Pred začiatkom sezóny máme ešte sedem stretnutí, takže verím, že budem pripravený na sto percent," dodal Pospíšil.


Brazílsky prezident: Amazónia nie je zničená a je suverénnym územím Brazílie

Bolsonaro sa dostal do polemiky s Macronom.

NEW YORK. Brazílsky prezident Jair Bolsonaro, ktorý sa nedávno stal terčom kritiky za lesné požiare zúriace v Amazónii, v utorok vo Všeobecnej rozprave 74. zasadnutia Valného zhromaždenia OSN vyhlásil, že dažďový prales je suverénnym územím jeho krajiny.   "Je mylným tvrdením, že Amazónia je dedičstvom celého ľudstva a vedci nesprávne tvrdia, že naše amazonské lesy sú pľúcami planéty," uviedol Bolsonaro citovaný agentúrou AFP. Narážal tým na nedávne ostré slovné výmeny a zhoršenie vzťahov medzi Brazíliou a Francúzskom, ktoré bolo jedným z najhlasnejším kritikov postupu Brazílie pri hasení požiarov v amazonskom pralese. V rámci tejto polemiky francúzsky prezident Emmanuel Macron vyhlásil, že otázka suverenity nad Amazóniou je "otvorenou záležitosťou". Na území Brazílie sa pritom nachádza až 60 percent plochy amazonského pralesa. Bolsonaro na margo tejto slovnej prestrelky dodal, že každá iniciatíva, ktorá pomôže ochrane Amazónie, musí súčasne rešpektovať zvrchovanosť Brazílie. "Odmietame zasahovanie maskované za dobré úmysly," vyhlásil. Bolsonaro súčasne poprel, že Amazónia je zničená, ako to tvrdia médiá. "Každý z vás môže prísť a presvedčiť sa o tom na vlastné oči," vyzval. Poznamenal, že za jeho vlády sa v Brazílii podarilo výrazne znížiť kriminalitu, a uviedol, že Brazília je aj priateľskejšia voči cudzincom. Brazília sa podľa Bolsonara hlási k rešpektovaniu ľudských práv a demokracie, slobody slova i vierovyznania a odsudzuje útoky spáchané kvôli viere. Jeho krajina je oddaná šíreniu mieru, čo dokazuje aj svojou účasťou v mierových misiách OSN, napríklad na Haiti, v Konžskej demokratickej republike či v Libanone. Potvrdil tiež ochotu Brazílie zapájať sa aj naďalej do týchto misií a podieľať sa na výcviku jej nových príslušníkov.


Počet migrantov prichádzajúcich do Grécka stúpol

Na gréckych ostrovoch sa nachádza viac ako 14-tisíc migrantov.

ATÉNY. Približne 630 nových migrantov zaregistrovali cez víkend na gréckych ostrovoch vo východnej časti Egejského mora, čo predstavuje výrazný nárast oproti uplynulým mesiacom, keď prichádzalo v priemere zhruba 70 osôb denne. Oznámilo to v pondelok grécke ministerstvo pre migráciu, ktorého vyhlásenie priniesla agentúra DPA. V priebehu pondelka sa podľa gréckych médií doplavilo na ostrovy Samos a Chios ďalších 250 migrantov. Ministerstvo pre migráciu uviedlo, že na gréckych ostrovoch sa nachádza celkove 14.200 takýchto osôb, pričom ide o takmer dvojnásobok tamojších kapacít. Migrácia do Grécka pokračuje aj na pozemných trasách. Podľa údajov DPA prevzatých z gréckej tlačovej agentúry ANA-MPA zadržali cez víkend na grécko-tureckej hranici 54 utečencov. Takmer polovicu z nich tvoria maloleté osoby a za každého dostali prevádzači 2-tisíc eur. Medzinárodná organizácia pre migráciu (IOM) v pondelok uviedla, že od začiatku tohto roka približne 6150 migrantov opustilo Grécko, aby sa dobrovoľne vrátili do svojich domovských krajín. V rámci príslušného programu ponúka IOM migrantom možnosť návratu pod ochranou bezpečnostných orgánov. Ešte pred vycestovaním dostanú podporu vo výške 500-1500 eur, aby mohli vo svojich krajinách začať nový život.


AKTUALIZOVANÉ O 18:20Sagan vyhral tretiu etapu na podujatí Tirreno-Adriatico

Slovenský cyklista zdolal vo finiši Eliu Vivianiho.

MONTALDO DI CASTRO. Slovenský dvojnásobný majster sveta v cestnej cyklistike Peter Sagan triumfoval v šprintérskom závere piatkovej tretej etapy na etapových pretekoch Tirreno-Adriatico v Taliansku. Dvadsaťsedemročný Žilinčan jazdiaci vo farbách tímu Bora-Hansgrohe zdolal na 204 km dlhej trase z Monterotonda Marittimo do Montalda di Castro domáceho špurtéra Eliu Vivianiho z družstva Sky. Päťnásobný víťaz bodovacej súťaže na Tour de France si pripísal druhé víťazstvo v tejto sezóne, po prvý raz sa tešil na konci februára na flámskej klasike Kuurne-Brusel-Kuurne. Sagan má z dvanástich štartov v tomto roku okrem dvoch prvenstiev na konte ešte štyri druhé a jedno tretie miesto. Na Tirreno-Adriatico vyhral svoju šiestu etapu v kariére. "Nikdy neviete, čo sa môže stať. Dnes celkom fúkalo, každý sa toho obával, ale napokon sa nič nestalo. V posledných dvoch kilometroch začal fúkať bočný vietor, v závere som si utvoril dobrú pozíciu a vyšlo to," povedal Sagan pre televíziu Eurosport. "Sezóna sa ešte len začala a dúfam, že toto nebolo moje posledné víťazstvo. Ďakujem mojim kolegom za podporu, Bora-Hansgrohe je najlepší tím," dodal slovenský cyklista. Novým lídrom pretekov sa stal Austrálčan Rohan Dennis z tímu BMC Racing, za ním sú na druhej a tretej pozícii jeho tímoví kolegovia Belgičan Greg van Avermaet a Talian Damiano Caruso. Sagan sa zásluhou piatkovej výhry dostal do čela bodovacej súťaže. Sobotňajšia štvrtá etapa bude parketou pre vrchárov, finišovať sa bude na vrchole kopca Terminillo. Dvanásť kilometrov po štarte piatkovej etapy sa dostala do úniku sedmička jazdcov v zložení Mattia Frapporti (Androni-Sidermec), Andrij Grivko (Astana), Mirco Maestri, Luca Wackermann (obaja Bardiani - CSF), Iuri Filosi a Kohei Učima (obaja Nippo-Fantini) a Alexis Gougeard (Ag2r La Mondiale). Skupina si začala budovať náskok, ktorý miestami dosiahol štyri minúty. Na čele pelotónu pracovali tímy BMC, QuickStep a Dimension Data, posledné menované zoskupenie sa snažilo o prípadnú pozíciu pre Marka Cavendisha. Sagan šiel vedľa belgického veterána Toma Boonena (QuickStep). Sedemdesiat kilometrov pred cieľom sedmičku opustil Učima a na čele pelotónu sa objavili jazdci tímu Bora-Hansgrohe, ktorí pracovali pre Sagana. Ďakujem mojim kolegom za podporu, Bora-Hansgrohe je najlepší tím. Počas jedného z menších stúpaní sa skupina, ktorá si udržiavala náskok okolo dvoch minút, zredukovala o dvojicu z tímu Bardiani-CSF a Frapportiho. Napokon zostal ešte chvíľu v úniku osamotený Filosi, no pelotón naňho strácal iba trinásť sekúnd. Na čele pelotónu si pozície strážili silné tímy Bora, BMC, Sky a QuickStep. Sedem kilometrov pred cieľom sa vpredu objavil Sagan, ktorý napokon dotiahol záverečný boj do víťazného konca. Tirreno-Adriatico - 3. etapa: /Monterotondo Marittimo - Montaldo di Castro, 204 km/ Poradie po 3. etape:  Bodovacia súťaž:


Pellegrini: Riadime sa novou bezpečnostou stratégiou

Nová Bezpečnostná stratégia sa pre nesúhlas koaličnej SNS nedostala do parlamentu.

BRATISLAVA. Hoci Bezpečnostnú stratégiu SR neschválila Národná rada SR, premiér Peter Pellegrini a jeho ministri sa týmto strategickým dokumentom riadia. Pellegrini to povedal v pondelok počas hodnotiacej konferencie o zahraničnej politike na otázku, prečo po zmene bezpečnostného prostredia nie je aj nová bezpečnostná stratégia. Pellegrini pripomenul, že bezpečnostná stratégia, ktorú vypracoval rezort diplomacie, vo vláde prešla. Pre nesúhlas koaličnej Slovenskej národnej strany sa však do parlamentu ani nedostala. Pellegrini tvrdí, že momentálne ani nie je priestor na to, aby ju parlament odobril. Podľa jeho slov si výkonná moc svoju úlohu splnila, pretože vláda stratégiu schválila a riadi sa ňou. "To je možno ten kompromis, ktorý som ja pre seba aj svoju vládu prijal," poznamenal Pellegrini. Pellegrini tlačil na to, aby dokument NR SR schválila. Vypracovanie a schválenie novej Bezpečnostnej stratégie SR je aj v Programovom vyhlásení vlády. Pôvodná bezpečnostná stratégia platí od roku 2004. Pre krajinu ako Slovensko je podľa Pellegriniho viac ako kedykoľvek predtým dôležité posilňovať spojenectvá, partnerstvá a vzťahy. "Je našou povinnosťou chrániť strategické smerovanie našej krajiny, chrániť projekt EÚ a rozvíjať severoatlantické spojenectvo práve teraz, keď sme obklopení rôznymi výzvami zvnútra ako aj zvonka EÚ," dodal. Premiér tiež zdôraznil potrebu podpory multilateralizmu. Aj preto je podľa jeho slov slovenská diplomacia mimoriadne aktívna v medzinárodných organizáciách, napríklad v OSN, OBSE alebo OECD. Pripomenul, že aj EÚ je hlasným advokátom multilateralizmu. "Paradoxne sa však hlas EÚ z globálnej politiky vytráca. To treba zmeniť. Únia musí zohrávať globálnu úlohu nielen v ekonomike, ale aj v zahraničnej politike," myslí si Pellegrini. Pre EÚ je podľa Pellegriniho dôležité prijať kredibilnú dlhodobú víziu. "Pre Slovensko je kľúčové, aby nová agenda únie reflektovala tradičné priority aj nové výzvy, aby posilnila sociálnu a ekonomickú konvergenciu, ako aj vnútornú a vonkajšiu bezpečnosť," priblížil. Zdôraznil tiež, že riešeniami nie sú izolácia, protekcionizmus, nacionalizmus a populizmus. Hovoril aj o nutnosti stanoviť dátum možného vstupu nových krajín do EÚ. Predseda vlády tiež v rámci odpovede na otázku ohľadom nárastu extrémizmu kritizoval, že politici sa boja formovať verejnú mienku a prispôsobujú sa jej, aj keď nejde dobrým smerom. Skúsenosti s tým má podľa neho práve rezort diplomacie pri dokumentoch, ktoré v skutočnosti hovorili o niečom inom, ako naznačovala verejná mienka. Podľa premiéra je však chybou robiť politiku tak, "aby sme nikoho nenahnevali" a politici musia hovoriť aj veci, ktoré neprinášajú percentá do volieb. Vníma však v tomto smere rezignáciu a stratu odvahy. V pondelok sa na pôde ministerstva zahraničných vecí koná 19. ročník hodnotiacej konferencie zahraničnej politiky za uplynulý rok. Konferenciu organizuje Slovenská spoločnosť pre zahraničnú politiku v spolupráci s ministerstvom. Vystúpil na nej aj prezident Andrej Kiska. Účastníci sa venujú témam ako konsenzus v slovenskej zahraničnej politike či brexit a stav EÚ.


Trnava potvrdila úlohu favorita. Prehral lepší, tvrdí tréner súpera

O víťazstve Spartaka nad predposlednou Dunajskou Stredou rozhodol po polhodine hry Robert Ndip Tambe.

TRNAVA. Nový tréner futbalistov Dunajskej Stredy Csaba László neabsolvoval na lavičke FC DAC 1904 úspešnú premiéru. Jeho zverenci podľahli v nedeľňajšom stretnutí trinásteho kola najvyššej slovenskej súťaže v Trnave domácemu Spartaku tesne 0:1 a s ôsmimi bodmi zostali na predposlednom jedenástom mieste v tabuľke Fortuna ligy. Rozhodujúci moment duelu v trnavskej City Arene prišiel v 31. minúte. Presadil sa Robert Ndip Tambe. Kamerunský útočník si pripísal tretí presný zásah v tejto sezóne. Trnava sa tesným víťazstvom posunula s dvadsiatimi bodmi na piate miesto. FORTUNA LIGA 2016/2017 - 13. kolo:  Gól: 31. Tambe ŽK: 36. Šabala, 66. Pačinda (obaja Dunajská Streda), rozhodovali: P. Hrčka - Brendza, Bobko, 2150 divákov Trnava: A. Jakubech - Čögley, Godál, Hladík, Janso - Greššák, Richnák (84. Martin Tóth) - Gagnon (55. Jirka), L. Mihálik (64. M. Košťál), Mikovič - Tambe D. Streda: Slávik - Živkovič, Kwin, T. Huk, Grajales (59. K. Vida) - M. Ljubičič - Štepanovský (46. Pačinda), B. Ľupták (79. Ľ. Michalík), Pambou, Brašeň - Šabala Miroslav Karhan, tréner Trnavy: "Prvý polčas bol z našej strany dobrý. Súpera sme do šance nepustili a využili sme jeho chybu na strelenie gólu. V druhom sme sa iba bránili. So šťastím a aj vďaka brankárovi Jakubechovi sme vyhrali." Csaba László, tréner DAC: "Gratulujem súperovi k víťazstvu, ale podľa môjho názoru prehralo lepšie mužstvo. Všetko ukázali po zápase diváci, ktorí nás napriek prehre vytlieskali a domácich vypískali. Trnava mala jednu šancu a z nej dala gól. My sme v druhom polčase mali tri príležitosti, ktoré sme nepremenili. Preto sme neuspeli. Na záver iba toľko, že sa mi zdá, že v Trnave je ťažké bodovať."


Nepálsky vládny výbor odporučil nové pravidlá pre horolezcov na Mount Evereste

Vláda čelila kritike, že na najvyšší vrch sveta pustila príliš veľa horolezcov.

KÁTHMANDU. Nepálsky vládny výbor sformovaný po tragickej horolezeckej sezóne na Mount Evereste v stredu odporučil nové pravidlá pre horolezcov, ktorí budú žiadať o povolenie na výstup. Tie zahŕňajú úspešné zdolanie vrcholu vyššieho ako 6 500 meterov, ako aj prítomnosť vysoko skúseného horského vodcu. Doložiť tiež budú musieť dobrý zdravotný stav a poistku, ktorá pokryje prípadné náklady na záchranu.Z jedenástich osôb, ktoré zomreli počas tohoročnej jarnej sezóny, deväť liezlo na horu z južnej nepálskej strany. Išlo o jednu z najtragickejších lezeckých sezón na Mount Evereste za posledné roky. Vláda následne čelila kritike, že na najvyšší vrch sveta pustila príliš veľa horolezcov a nezabránila vo výstupe tým menej skúseným.Jarná horolezecká sezóna sa začala v marci a skončila v máji. Predpokladá sa, že vláda sa odporúčaniami výboru bude riadiť.


Holandská ekonomika pokračovala začiatkom roka v stabilnom raste

Hrubý domáci produkt Holandska vzrástol v 1. kvartáli medzištvrťročne o 0,5 percenta.

AMSTERDAM. Holandská ekonomika rástla v 1. štvrťroku stabilným tempom a v súlade s predbežnými odhadmi. Ukázali to v pondelok zverejnené finálne údaje holandského štatistického úradu. Hrubý domáci produkt (HDP) Holandska vzrástol v 1. kvartáli medzištvrťročne o 0,5 %. To je rovnaké tempo rastu ako v poslednom štvrťroku minulého roka. Výsledok je zároveň v súlade s predbežným odhadom zverejneným v polovici mája. Medziročne sa tempo rastu zmiernilo. Zatiaľ, čo v poslednom štvrťroku 2018 vzrástla holandská ekonomika o 2,2 %, v 1. kvartáli tohto roka dosiahol rast 1,7 %. Ekonomika tak spomalila tempo rastu tretí kvartál po sebe. Opäť sa však potvrdili predbežné odhady. Úrad pre analýzu hospodárskej politiky (CPB) minulý týždeň uviedol, že ekonomika bude tento aj budúci rok rásť podstatne slabším tempom než v minulom roku. Export Holandska totiž negatívne ovplyvňujú konflikty v medzinárodnom obchode a geopolitické faktory. CPB odhaduje, že holandská ekonomika vzrastie v tomto roku o 1,7 % po minuloročnom raste o 2,7 %. V roku 2020 sa rast opäť spomalí na 1,5 %, dodal CPB.


Kuckov gól nestačil, AC Miláno prehralo v šlágri s Hamšíkovým Neapolom

Všetky tri góly padli už v prvom polčase.

MILÁNO. V sobotňajšom šlágri dvadsiateho prvého kola talianskej futbalovej Serie A vyhral tretí Neapol na ihrisku piateho AC Miláno 2:1. Domácim nepomohol ani gól slovenského stredopoliara Juraja Kucku, ktorý znížil v 37. minúte na 1:2 a z cenného triumfu sa tak tešil jeho krajan a kapitán SSC Marek Hamšík. Hostia si upevnili tretie miesto, na konte majú 44 bodov rovnako ako druhý AS Rím, ktorý má ale o zápas menej. Vedie obhajca Juventus Turín so 45 bodmi a dvoma zápasmi k dobru. Neapol mal skvelý úvod, keď v 9. minúte viedol 2:0. Najprv sa krásnou strelou prezentoval Lorenzo Insigne, potom po peknej akcii a šikovnej strele z uhla medzi nohy domáceho brankára Gianluigiho Donnarummu zvýšil Jose Callejon. V zaujímavom zápase znížil Kucka jeho druhým ligovým gólom v ročníku, ale domáci sa v druhom polčase už nepresadili. Kucka odohral celý zápas, Hamšík hral do 74. minúty. V úvodnom sobotňajšom zápase zvíťazila Fiorentina na ihrisku Chieva Verona 3:0. Serie A - 21. kolo: Góly: 18. Tello, 52. Babacar (z 11 m), 90.+4 Chiesa Góly: 37. Kucka - 6. Insigne, 9. Callejon /Juraj Kucka (AC Miláno) odohral celý zápas a strelil gól, Marek Hamšík (Neapol) hrad do 74. minúty/


Patríme k najvyspelejším, musíme preto podľa Cséfalvayovej pomáhať

Cséfalvayová si myslí, že solidarita je jedným zo základných pilierov Únie.

BRATISLAVA. Aktuálne dianie v Európe si podľa podpredsedníčky Výboru Národnej rady pre európske záležitosti Kataríny Cséfalvayovej vyžaduje vyčistenie vzťahov a bude si vyžadovať aj opatrenia, ktoré nebudú niekedy populárne. Ako povedala v sobotu pre agentúru SITA v súvislosti s rozhodnutím Súdneho dvora Európskej únie k slovenskej žalobe na kvóty pre utečencov, aj na Slovensku si musíme uvedomiť, že solidarita je jedným zo základných pilierov EÚ. „Častokrát sme sa o ňu opierali aj my sami, či už o predsvtupovú pomoc, pri plynovej kríze a ďalších. A prichádza čas, kedy budeme túto pomoc musieť opätovať. Stále si myslím, že budeme musieť efektívne pomáhať ľuďom z vojnami postihnutých území a vieme nájsť také riešenia, aby boli prijímaní ľudia z podobného kultúrneho prostredia,“ zdôraznila Cséfalvayová. Našou príslušnosťou k jadru bude podľa nej táto téma ešte naliehavejšia a zároveň by nás od členstva v ňom nemala odrádzať, lebo sú to globálne problémy, ktorým sa nevyhne žiaden štát.Podľa Cséfalvayovej vždy pomáhajú tí najsilnejší, a Slovensko už začína byť súčasťou najvyspelejších krajín a preto by malo byť prirodzené, že treba pomôcť aj tým, čo pomoc potrebujú. „Aj z najviac postihnutých oblastí Iraku a Sýrie vieme pomôcť napríklad kresťanským komunitám," dodala poslankyňa. Súdny dvor Európskej únie (EÚ) tento týždeň zamietol žaloby, ktoré podali Slovensko a Maďarsko v súvislosti s dočasným mechanizmom povinného premiestňovania žiadateľov o azyl v Európskej únii. Podľa neho mechanizmus povinných kvót Európskej rady skutočne a primerane prispieva k tomu, aby mohli Grécko a Taliansko čeliť dôsledkom migračnej krízy z roku 2015. Žaloby, ktoré sa týkali prerozdelenia 120-tisícov utečencov, zamietol v plnom rozsahu. Súdny dvor okrem iného konštatoval, že rozhodnutie, ktoré štáty napadli, je nelegislatívnym aktom a na jeho prijímanie sa nevzťahovali požiadavky na účasť národných parlamentov, ani na verejný charakter zasadnutia a hlasovania Rady, ktoré sa vzťahujú na legislatívne akty.


Španielsko rozuzlilo spor o loď s migrantmi. Zakotvia u nich

RÍM. Španielsky premiér Pedro Sánchez nariadil úradom, aby umožnili lodi so stovkami migrantov na palube zakotviť v prístave v meste Valencia na východe krajiny. Loď prevážajúcu 629 osôb predtým odmietli Malta i Taliansko, informovala agentúra AP. "Je našou povinnosťou predísť humanitárnej katastrofe a týmto ľuďom ponúknuť bezpečný prístav," uvádza sa vo vyhlásení úradu nového španielskeho premiéra. Španielsko si chce plniť svoje medzinárodné záväzky ohľadne humanitárnej krízy, dodalo. Malta ešte predtým obvinila Taliansko z porušenia medzinárodných noriem tým, že nariadilo lodi prepravujúcej stovky migrantov, aby zostala na mori. Maltský premiér Joseph Muscat uviedol, že po odmietnutí Talianska vpustiť plavidlo Aquarius, patriace humanitárnej organizácii, do svojich prístavov hrozilo riziko "nebezpečnej situácie pre všetkých zúčastnených". Po nedeľnom rozhovore so svojím talianskym náprotivkom Muscat odmietol vpustiť plavidlo do maltského prístavu, ale uviedol, že jeho krajina pristúpi v prípade potreby k núdzovým evakuáciám migrantov zo zdravotných dôvodov. Diplomatický spor je prvým prejavom prísnejšej imigračnej politiky novej talianskej vlády. Minister vnútra Matteo Salvini nezostal nič dlžný svojim predvolebným sľubom, že zastaví prílev migrantov do svojej vlasti. "Malta neberie nikoho, Francúzsko vytláča ľudí od svojich hraníc, Španielsko bráni svoje hranice zbraňami. Oddnes začne i Taliansko hovoriť nie obchodovaniu s ľuďmi a ilegálnej imigrácii," uviedol v nedeľu Salvini po tom, ako vydal príkaz nevpustiť loď do talianskych prístavov. Plavidlo Aquarius patrí európskej humanitárnej organizácii SOS Méditerranée. Podľa nej zobral Aquarius na svoju palubu 629 migrantov vrátane 123 maloletých osôb bez sprievodu, 11 ďalších detí a siedmich tehotných žien. Väčšinu z nich tvoria obyvatelia subsaharskej Afriky, ktorých zachránili počas šiestich operácií pri pobreží Líbye. Stovky z nich vytiahli z mora lode talianskych námorných síl a následne ich odovzdali posádke Aquariusu. Za uplynulých päť rokov sa do Talianska dostalo z Afriky po mori viac než 600-tisíc migrantov. Salvini obvinil humanitárne organizácie z toho, že migrantom poskytujú "taxislužbu". Minister v piatok vyzval NATO, aby pomohlo Taliansku chrániť jeho južné pobrežie. OSN odhaduje, že v roku 2018 zahynulo na ceste do Európy v Stredozemnom mori najmenej 500 migrantov.


Noví europoslanci sa po prvý raz stretnú v júli v Štrasburgu

Výbory vzniknú pred ustanovujúcou schôdzou, vedenie Európskej komisie na jeseň.

ŠTRASBURG. Prvá ustanovujúca schôdza nových poslancov Európskeho parlamentu, zvolených v májových voľbách, sa uskutoční v júli v Štrasburgu. Od toho momentu sa stanú oficiálne poslancami Európskeho parlamentu. Uviedol to Dionýz Hochel z Kancelárie Európskeho parlamentu na Slovensku, ktorý je v súčasnosti poverený jej vedením. "Samozrejme, už pred prvou schôdzou sa poslanci prostredníctvom svojich politických frakcií budú zaujímať, kde budú pracovať, v ktorých výboroch - pričom výborov je vyše 20 v Európskom parlamente - a v ktorej delegácii budú pôsobiť s tretími krajinami, teda krajinami mimo EÚ. Tento náročný proces zaraďovania poslancov do výborov a do delegácií ich čaká ešte pred ustanovujúcou schôdzou," zdôraznil Hochel. Zároveň dodal, že na prvej schôdzi sa ich pozície oficiálne potvrdia. "Budú prebiehať hlasovania o zložení výborov a delegácií, v ktorých budú poslanci pracovať v Štrasburgu a v Bruseli," dodal. S voľbou poslancov do Európskeho parlamentu súvisí aj kreovanie novej Európskej komisie. Mandát tej súčasnej vyprší koncom októbra, nová Komisia nastúpi v novembri. "Kreovať sa bude už v októbri a veľmi úzko je to spojené s procesom (výberu) tzv. spitzenkandidáta ( kandidáta na šéfa Európskej komisie), to znamená, že súbežne s voľbami do Európskeho parlamentu, aby aj trochu mobilizovali záujem občanov o voľby do Európskeho parlamentu, budú prebiehať verejné debaty týchto spitzenkandidátov," spresnil Hochel. Najúspešnejší z nich dostane poverenie stať sa novým predsedom Komisie, vyberie si následne svojich komisárov, členov Európskej komisie, ktorí musia prejsť vypočutím - tzv. hearingom v rámci jednotlivých výborov Európskeho parlamentu -, a až následne bude Európsky parlament hlasovať o Komisii ako o celku. Hochel pripustil, že budúci členovia Komisie nemusia byť na kandidátke do Európskeho parlamentu. "Áno, sú príklady členov Európskej komisie, ktorí predtým, než sa stali členmi Komisie, prešli procesom zvolenia za poslanca Európskeho parlamentu, ale nie je to nevyhnutná podmienka. Nakoniec, potom si nový predseda Komisie vyberá svojich spolupracovníkov na základe odporúčania členských štátov," vysvetlil. Posledná schôdza súčasného legislatívneho obdobia Európskeho parlamentu v Štrasburgu sa konala v polovici apríla. Voľby do Európskeho parlamentu budú vo všetkých krajinách EÚ vo volebnom týždni, ktorý sa končí 26. mája. Oficiálne výsledky sa budú môcť zverejniť až po tom, ako sa uzavrú volebné miestnosti v poslednej členskej krajine EÚ. Slováci si budú voliť svojich zástupcov do Európskeho parlamentu v sobotu 25. mája. Štatistický úrad SR by mal vyhlásiť oficiálne výsledky na Slovensku v noci z nedele 26. mája na pondelok 27. mája. Hlasovacie právo majú slovenskí občania s trvalým pobytom na Slovensku, ale aj občania iného členského štátu, ktorí majú na Slovensku trvalý pobyt. Poslanci sú volení na päťročné volebné obdobie.


Speváčka Beyoncé oslávila okrúhle narodeniny, takto sa menila v čase

Má prezývku „kráľovná“, dokáže na seba neustále pútať pozornosť dokonalým hlasom aj marketingovými trikmi.

Prvá septembrová nedeľa patrila americkej speváčke Beyoncé Knowlesovej, ktorá v tento deň, 4. septembra, oslávila 35 rokov. V poslednej dobe v médiách rezonoval najmä jej posledný album Lemonade, ktorý vzbudil veľa rozruchu vďaka premysleným náznakom konfliktu medzi ňou a jej manželom, raperom Jay-Z. Dvojica, ktorá patrí medzi najbohatších umelcov aj páry sveta, vie veľmi dobre, ako rozpútať diskusiu a byť stredobodom záujmu verejnosti a médií. V singloch nového albumu, z ktorého vytvorila takmer hodinový film spieva o nevere muža, sile ženy, odpustení aj hneve. Rozruch tak vzbudila myšlienka, že sú speváčkine texty venované jej manželovi, ktorý už niekoľkokrát čelil podozreniam z nevery, ktoré sa však nedokázali. Kráľovná Beyoncé známa piesňami All The Single Ladies, If I Were a Boy či Crazy In Love si však z konšpiračných teórií spojených s jej osobou ťažkú hlavu nerobí a spokojne si so svojou rodinou nažíva ďalej. Na sociálnych sieťach verejnosť uisťuje, že jej manželstvo je silné, vydrží aj hurikán a rovnako silné puto ju spája s dcérou Blue Ivy. Loading
 ... V deň jej narodenín ju fanúšikovia aj médiá zasypali prianiami. Len málokto ju nemiluje. A každý popovú divu obdivuje pre niečo iné. Niekto pre schopnosť zaujať v každej situácii, iný pre jej hudobný a spevácky talent, ďalší pre jej vytrvalosť a tvrdú prácu na vlastnej kondícii a výkonoch a niekto zas pre jej módny vkus. Úspechom zaváňal už jej nástup do sveta hudby s ďalšími kolegyňami, s ktorými vytvorila kapelu Destiny´s Child. Jej vzhľad, talent a silná vôľa predznamenávali skvelé výsledky. Loading
 ... Dnes je obdivovanou divou, zahrala si v niekoľkých filmoch, priatelí sa s prezidentom Obamom a jeho manželkou, patrí k najlepšie zarábajúcim a zároveň najsexi ženám sveta a ikonám. Len prednedávnom založila športovú značku pre ženy s oblými tvarmi, ktoré majú rovnako ako ženy s inými typmi postáv záujem o aktívny pohyb. Naposledy rozbúrila davy počas svojho vystúpenia na odovzdávaní cien MTV Video Music Awards, kedy predviedla obdivuhodný pohybový aj spevácky výkon. S tým však nemá problém na žiadnom vystúpení, keďže je vždy veľmi profesionálna a veľká perfekcionistka. Jej spev bol vždy ohurujúci, jej štýl sa však postupom času menil. Vylepšenia, samozrejme, priniesla sláva aj narastajúci počet stylistov. Či už je Beyoncé na dovolenke s rodinou, na vychádzke s dcérou, na nákupoch alebo party, vždy vyzerá skvele. Pozrite sa, ako sa speváčka menila v čase. Loading
 ... Loading
 ... Loading
 ... Loading
 ... Loading
 ... Loading
 ...


V USA dražili Hitlerov mercedes, nikto ho nekúpil

Nikto nebol ochotný zaplatiť ani minimálne požadovanú cenu.

SCOTTSDALE. Historický Mercedes, vyrobený pred osemdesiatimi rokmi podľa špeciálnych požiadaviek nacistického diktátora Adolfa Hitlera, sa tento týždeň dražil spolu s ďalšími veteránmi v aukcii v Spojených štátoch. Hitlerov luxusný kabriolet Mercedes-Benz 770K sa ale nepredal, pretože nikto nebol ochotný zaplatiť ani minimálne požadovanú cenu desať miliónov dolárov. Agentúra EFE to potvrdila aukčná sieň Worldwide Auctioners. Za čierny mercedes, v ktorom sa okrem Hitlera viezol pri návšteve Nemecka napríklad taliansky fašistický diktátor Benito Mussolini, bol jeden záujemca ochotný dať maximálne sedem miliónov dolárov. Desať percent z predaja ceny pritom malo ísť na vzdelávací program o holokauste. Autá Mercedes-Benz 770K sa vyrábali v 30. rokoch minulého storočia a tento konkrétny kus sa objavil so špeciálnymi požiadavkami Hitlera. Ide síce o kabriolet, ale automobil je inak vybavený nepriestrelným sklom i pancierovovaím vo dverách, zadnej časti a v podlahe. V roku 1945 supermercedes zabavila americká armáda, ktorá ho používala vo Francúzsku. Nasledujúci rok sa auto stalo súkromným majetkom a bolo prevezené do USA. Tam ho majiteľ požičiaval na rôzne prehliadky. V roku 2004 kúpil Hitlerov mercedes európsky majiteľ spolu s ďalšími dvadsiatimi autami tejto značky.


Súd zablokoval Trumpovu politiku zadržiavania migrantov

Vláda chce zadržiavaním žiadateľov o azyl odradiť migrantov na americko-mexickej hranici.

SEATLE. Federálna sudkyňa v americkom Seattli zablokovala v utorok politiku administratívy amerického prezidenta Donalda Trumpa, na základe ktorej majú byť tisíce žiadateľov o azyl zadržiavané počas doby, kým úrady neprejednajú ich prípad. Ústava podľa nej požaduje, aby migranti mali možnosť byť z väzby prepustení. Sudkyňa okresného súdu Marsha Pechmanová rozhodla, že ľudia, ktorých zadržia po ilegálnom vstupe do krajiny, kde hľadajú ochranu, majú právo na vypočutie pred súdom, tzv. bond hearing, na ktorom sudca rozhodne, čí má byť zadržaný prepustený alebo zostáva vo väzbe. Americký minister spravodlivosti William Barr v apríli oznámil, že vláda už viac nebude takéto vypočutia realizovať, miesto toho bude migrantov držať vo väzbe. Je to súčasťou jej úsilia odradiť migrantov na americko-mexickej hranici. Ministerstvo spravodlivosti zatiaľ rozhodnutie sudkyne nekomentovalo, očakáva sa však, že vláda sa proti nemu rýchlo odvolá. Pravidlo malo nadobudnúť účinnosť 15. júla. Za uplynulých 50 rokov vláda umožňovala žiadateľom o azyl vypočutie pred imigračným sudcom, kde môžu argumentovať, že majú byť prepustení, pretože nepredstavujú pre verejnosť riziko alebo sa nebudú súdu vyhýbať. Žiadateľom o azyl to dávalo možnosť spojiť sa so svojimi príbuznými v Spojených štátoch a nájsť si právnikov, ktorí by im pomohli so žiadosťou o azyl, čo zvyšovalo ich šance na úspech. Cieľom novej politiky je ukončiť túto prax, čo by znamenalo, že 15 až 40 tisíc migrantov skončí po dobu šiestich a viac mesiacov vo väzbe bez povinnosti vlády preukázať, že ich zadržiavanie je oprávnené. Poväčšine takmer polovicu žiadateľov o azyl, ktorí absolvujú vypočutie pred súdom, prepustia z väzby. Sudkyňa Pechmanová rozhodla, že vláda musí vypočutie uskutočniť do siedmich dní od žiadosti imigranta, kde preukáže, že má opodstatnený strach z prenasledovania alebo mučenia, ak by sa vrátil do svojej domovskej krajiny. V opačnom prípade musia zadržiavanú osobu prepustiť.


V Ženeve odštartovalo ďalšie kolo mierových rozhovorov o Sýrii

ŽENEVA. Organizácia Spojených národov odštartovala vo štvrtok v Ženeve ďalšie kolo mierových rozhovorov o Sýrii. Séria rokovaní sa začala schôdzkou osobitného vyslanca OSN pre Sýriu Staffana de Misturu s delegáciou zastupujúcou vládu sýrskeho prezidenta Bašára Asada. Na stretnutie s de Misturom prišiel sýrsky vyslanec pri OSN Bašár Džaafarí len s malým tímom svojich spolupracovníkov, a nie s kompletnou delegáciou. V priebehu štvrtku by sa mal vyslanec OSN stretnúť aj predstaviteľmi sýrskej opozície. Ide o prvé mierové rozhovory o urovnaní sýrskeho konfliktu za posledných desať mesiacov. Vlani v apríli diskusie uviazli na mŕtvom bode kvôli eskalácii bojov v Sýrii. Samotný vyslanec OSN neočakáva, že by súčasné kolo ženevských rokovaní mohlo priniesť prelom v riešení sporných otázok. Diskusie sa budú zameriavať najmä na praktické otázky spojené s konaním nových volieb, vytvorením prechodnej vlády a spísaním novej ústavy. Okrem OSN sa politické riešenie sýrskeho konfliktu snažia sprostredkovať aj Rusko, Irán a Turecko, ktoré od začiatku tohto roku zorganizovali už niekoľko kôl rozhovorov v kazašskom hlavnom meste Astana.


Mourinho: Nechceme byť v Európskej lige. Nie je snom žiadneho veľkého hráča

Manchester United vo štvrtok hrá s Feyenoordom vrámci Európskej ligy.

BRATISLAVA. Odkedy José Mourinho vyhral Pohár UEFA s Portom v roku 2003, trinásť rokov a 125 európskych zápasov neštartoval v Európskej lige. Vo štvrtok ho čaká s Manchestrom United prvý zápas tohtoročnej edície Európskej ligy proti Feyenoordu. Po príjazde do Rotterdamu Mourinho vôbec neskrýval fakt, že štart na poloprázdnom štadióne De Kuip v Európskej lige nie je snom ani jeho, ani jeho hráčov.  "Európska liga nie je súťaž, o ktorú by Manchester United stál. No je to súťaž, v ktorej sme, a to je realita. Ja som však už našiel motiváciu, a to musím preniesť aj na celý môj tím. Nebude to však ľahké, pretože štartovať tu nie je snom žiadneho veľkého hráča," povedal Mourinho podľa Daily Mirror a pokračoval: "Rešpektujeme tú súťaž, no musíme sa uistiť, že nejdeme do zápasu málo motivovaní." Aby podporil svoje slová, Mourinho doniesol do Holandska silnejší tím, než sa očakávalo. Chýbať by mali Wayne Rooney, Antonio Valencia a Jesse Lingard, ktorí dostali voľno pred ligovým zápasom s Watfordom. Okrem nich určite nenastúpia ani zranení Mchitarjan a Luke Shaw. "Moje posolstvo je, že som priniesol veľmi silný tím. Keby som chcel prehrať, prinesiem deti. Zobral som takmer každého, aby ľudia pochopili, že som prišiel vyhrať," pokračuje Mourinho.  Novinári na predzápasovej tlačovej konferencii sa Mourinha pýtali, či je ťažšie stať sa ligovým šampiónom, keď má tím povinnosti v pohárovej Európe. "Určite. Hlavne keď hráte aj zápas v pondelok. My sme nedostali možnosť oddychovať o deň dlhšie. V skutočnosti, v týžden, keď hráme s Liverpoolom, Fenerbahce a Chelsea (nasledujúci mesiac), sme dostali možnosť s Liverpoolom nastúpiť v pondelok. Nie však pondelok po zápase Európskej ligy, ale ten pred ním. Vieme, že nedostaneme podporu, no nebudeme z toho robiť drámu," sťažuje si. Feyenoord je v súčasnosti lídrom holandskej Eredivisie a bývalý útočník Liverpoolu Dirk Kuyt sľubuje, že jeho tím urobí všetko preto, aby United pokračoval v neúspechoch po prehratom manchesterskom derby.  "Manchester je pod obrovským tlakom, pretože každý chce, aby vyhral ligu. Preto je to pravý čas na vzájomný zápas. Máme šancu, pretože majú úplne nový tím, nového trénera a príliš veľký tlak," dodáva 36-ročný Kuyt.  Po víkendovom manchesterskom derby sa k novým trénerom vyjadrila legenda Manchestru United Roy Keane. Bývalý kontroverzný futbalista chváli Guardiolu pre ťažké rozhodnutia ohľadom Joea Harta a Yayu Tourého, aj pre výkony v manchesterskom derby i výhre 4:0 v Lige majstrov proti Borussii Monchengladbach. "Páči sa mi, že sa nebojí veľkých rozhodnutí. Mourinho o sebe raz vyhlásil, že je 'The Special one', no pre mňa je to Guardiola," povedal Keane pre ITV. Keanove komentáre prišli potom, čo po výhre Manchestru City na Old Trafforde vyhlásila trénerská legenda Sir Alex Ferguson, že by Guardiolu najradšej objal. "Potom, čo som videl, ako hrá v súčasnosti Manchester City, nebabral by som s Guardiolom," dodal Keane.


Je funkcionárom v Nitre. Moravčík dostal pokutu od futbalového zväzu

BRATISLAVA. Disciplinárna komisia Slovenského futbalového zväzu (DK SFZ) udelila Ľubomírovi Moravčíkovi, členovi predstavenstva klubu FC Nitra, finančnú pokutu vo výške 250 eur. Jej verdikt padol v súvislosti s hrubým nešportovým správaním Moravčíka počas osemfinálového duelu Slovnaft Cupu medzi Nitrou a Liptovským Mikulášom. Moravčík sa prezentoval vulgárnymi výrokmi. DK SFZ tiež začína konanie voči bývalému trénerovi AS Trenčín Ricardovi Monizovi. Holanďan sa dopustil prehrešku v zápase 13. kola Fortuna ligy medzi MFK Ružomberok a AS Trenčín, v ktorom smeroval vulgárne výroky voči náhradnému rozhodcovi s následným vykázaním z lavičky na tribúnu. Moniz ukončil svoje trénerské pôsobenie v Trenčíne v nedeľu 28. októbra na vlastnú žiadosť. Informácie priniesol oficiálny web SFZ.


Turecký súd potvrdil tresty väzenia pre opozičných novinárov

Novinári denníka Cumhuriyet mali podporovať exilového duchovného Fethullaha Gülena.

ANKARA. Turecký odvolací súd potvrdil väzenské tresty pre novinárov a vedúcich pracovníkov opozičného denníka Cumhuriyet. Informovala o tom v utorok agentúra Reuters s odvolaním sa na tieto noviny. Súd minulý rok odsúdil 14 členov personálu Cumhuriyetu - jedného z mála zostávajúcich médií kritických k vláde - na tresty väzenia pre obvinenia z terorizmu a podpory exilového moslimského duchovného Fethullaha Gülena, ktorého Ankara obviňuje zo zorganizovania potlačeného pokusu o prevrat v Turecku z roku 2016. Denník Cumhuriyet uviedol, že odvolací súd označil tento proces za právoplatný a schválil tresty voči zamestnancom týchto novín. Piati z nich pôjdu za mreže, aby si odpykali zvyšok svojich trestov, ktoré nie sú dlhšie než päť rokov. Iní, ktorých tresty sú prísnejšie, sa odvolajú na vyššom súde. Turecko v ostatnom čase pravidelne vykonáva razie proti Gülenovmu hnutiu, a to napriek kritike ľudskoprávnych aktivistov či Západu. Od zmareného pokusu o puč z júla 2016 sú v Turecku vo väzbe desaťtisíce osôb podozrivých z prepojenia na Gülena. Vyše 100.000 ďalších ľudí vrátane učiteľov, policajtov či sudcov prišlo o zamestnanie vo verejnom sektore. Moslimský duchovný Gülen žije v exile v USA a účasť na pokuse o prevrat odmieta.


Japonský parlament rozšíril právomoci vlády. Na štvrtý pokus

Opozícia sa obáva, že vláda bude možnosť trestať za vážne prečiny zneužívať.

TOKIO. Dolná komora japonského parlamentu v utorok napriek veľkému odporu opozičných poslancov schválila kontroverzný návrh nového zákona umožňujúceho potrestať ľudí za prípravy vážnych trestných činov. Podľa jeho kritikov tento tzv. "konšpiračný zákon" povedie k zneužívaniu právomocí a k dohľadu štátu nad ľuďmi. Návrh ešte musí schváliť horná komora parlamentu, v ktorej však má vláda premiéra Šinzóa Abeho väčšinu. Zákon sa bude vzťahovať na ktorýkoľvek z 277 trestných činov uvedených v zozname, ak ho budú plánovať prinajmenšom dvaja ľudia a najmenej jedna osoba uskutoční konkrétne prípravy. Abeho vláda považuje tento zákon za nevyhnutný, aby sa zabránilo teroristickým útokom, keď sa budú v Tokiu v roku 2020 konať olympijské hry. Podľa vlády je potrebný aj preto, aby mohlo Japonsko ratifikovať Dohovor OSN proti nadnárodnému organizovanému zločinu, informovala agentúra DPA. Tri predchádzajúce pokusy schváliť návrhy "konšpiračného zákona" v japonskom parlamente neprešli. Súčasný návrh zákona premenovali, aby konkrétne postihoval "prípravy na terorizmus alebo podobné činy". Hovorca vlády Jošihide Suga povedal, že po pondelňajšom nočnom teroristickom útoku v Manchestri, v ktorom prišlo o život najmenej 22 ľudí, je v boji s organizovaným zločinom v Japonsku i mimo neho "mimoriadne dôležitá" úzka spolupráca s ďalšími krajinami. Stovky ľudí protestovali pred budovou parlamentu s transparentmi a plagátmi, aby vyjadrili nesúhlas s návrhom zákona. Jeden z oponentov, ktorého citovala japonská tlačová agentúra Kjódó, povedal, že vláda sa vyhovára na olympiádu a protiteroristické opatrenia, aby mohla potlačiť protesty.


OĽaNO chce zlepšiť postavenie zdravotne postihnutých

Poslankyňa Shahzad upozornila na rôzne formy diskriminácie.

BRATISLAVA. Opozičná poslankyňa OĽaNO Silvia Shahzad chce zlepšiť postavenie osôb so zdravotným postihnutím a odstrániť viaceré formy ich diskriminácie v bežnom živote. V závere štvrtého rokovacieho dňa 43. schôdze predložila návrh antidiskriminačného zákona, vypočulo si ju však len zopár poslancov, sála bola poloprázdna. Shahzad upozornila, že osoby so zdravotným postihnutím čelia rôznym formám diskriminácie. Zámerom jej návrhu je zosúladiť znenie antidiskriminačného zákona so znením Dohovoru OSN, a to podľa odporúčaní Výboru OSN pre práva osôb so zdravotným postihnutím. "Tým dôjde nielen k naplneniu povinnosti, ktorá Slovenskej republike vyplýva z ratifikovanej medzinárodnej zmluvy o ľudských právach, ale aj k posilneniu ochrany osôb so zdravotným postihnutím," priblížila. Upozornila na slabú debarierizáciu vo verejných zariadeniach či v školách, ako aj nedostatočnú hygienu niektorých zariadení. Antidiskriminačný zákon napríklad nedefinuje pojem primerané úpravy. Navrhuje preto doplniť definíciu tohto špecifického právneho konceptu. Shahzad si od predloženého návrhu zákona sľubuje pozitívne sociálne vplyvy, a to najmä v oblasti sociálnej inklúzie, ale aj na rovnosť príležitostí a rodovú rovnosť. "Definovanie primeraných úprav zvýši ochranu osôb so zdravotným postihnutím pred diskrimináciou a napomôže odstraňovaniu bariér a začleneniu osôb so zdravotným postihnutím do všetkých sfér spoločnosti," uvádza sa v návrhu zákona. Poslanci sa vrátia do parlamentných lavíc opäť v utorok (2. 4.) budúci týždeň. Poslanci majú rokovať o návrhoch z dielne rezortu životného prostredia a ministerstva školstva. Budúci týždeň ich tiež čaká voľba kandidátov na ústavných sudcov.


AKTUALIZOVANÉ 20. FEBRUÁRA O 6:45 HOD.Tatar zažil déja vu. V priebehu dvoch dní mu na góly prihrali tí istí hráči

Zo Slovákov sa gólovo presadil aj útočník Chicaga Marián Hossa. Jeho spoluhráč Richard Pánik zaznamenal asistenciu.

NEW YORK. Pohybujú sa na opačných póloch tabuľky Východnej konferencie. Zatiaľ čo hokejisti Pittsburghu hrajú o post najlepšieho tímu celej NHL, hráči Detroitu sa snažia odlepiť z dna a zabojovať o miesta zaručujúce účasť v play-off. Napriek tomu vo vzájomnom večernom zápase triumfovali Red Wings. Jedným gólom k ich výhre 5:2 prispel i slovenský útočník Tomáš Tatar. Tatar sa pritom gólovo presadil aj v predchádzajúcom zápase proti Washingtonu Capitals (3:2 sn pre Detroit), od ktorého uplynulo iba čosi viac ako 24 hodín. A opäť mu na gól prihrávali Anthony Mantha a Henrik Zetterberg. Proti Washingtonu mu puk naservírovali pred poloprázdnu bránu. Tatar im gestom naznačil, že pred nimi sníma klobúk. Pri góle proti Pittsburghu ale využil vlastnú šikovnosť. Po tom, čo mu Mantha prihral puk medzi troch protihráčov, okamžite ho poslal na Zetterberga. Tatar si medzitým našiel ideálne miesto na zakončenie a po spätnej prihrávke od Švéda prekonal Matta Murrayho. Slovák zvyšoval na priebežných 3:1 pre jeho tím už po dvadsiatich siedmich sekundách od začiatku tretej tretiny. Detroit napokon vyhral 5:2. "Musíme si udržať konzistentnosť vo výkonoch, aby sme naďalej zostali na takejto hernej úrovni," zdôrazňuje skúsený útočník Red Wings Henrik Zetterberg. Red Wings si pripísali druhé víťazstvo za sebou. V bráne Detroitu opäť žiaril český gólman Petr Mrázek. Proti Washingtonu kryl 34 z 36 pokusov súpera, teraz proti Pittsburghu zastavil dvadsaťštyri striel. "Bol excelentný. Začína sa do toho dostávať. Keď je vo forme, je taký dobrý ako nikto v tejto súťaži," chválil podľa stránky súťaže tréner Jeff Blashill. Pred zápasom slávnostne udelili plaketu Sidneymu Crosbymu, ktorý prekonal hranicu tisíc bodov v NHL. V dueli potom strelil jeden z dvoch gólov svojho tímu. "Keď hráme najlepšie, ako vieme, dokážeme súperovi hru veľmi znepríjemniť. Ale dnes sa na góly nemusel príliš nadrieť," hodnotil kouč Pittsburghu Mike Sullivan. Hokejisti New Yorku Rangers triumfovali v domácej aréne Madison Square Garden nad lídrom NHL Washingtonom Capitals tesne 2:1. Švédsky gólman Rangers Henrik Lundqvist zneškodnil 31 striel. Zaznamenal svoje 401. víťazstvo v NHL, čím sa v historických tabuľkách vyrovnal jedenástemu Chrisovi Osgoodovi. Desiate miesto patrí Grantovi Fuhrovi, ktorý pôsobil v zámorskej profilige v rokoch 1981 až 2000. Fuhr dosiahol o dva triumfy viac ako Lundqvist. "Washington disponuje skutočne skvelým tímom. Nie je na čele celej súťaže len tak náhodou. Má štyri kvalitné formácie a veľmi dobrých obrancov. Podarilo sa nám zdolať silného súpera," tešil sa tréner Rangers Alain Vigneault. Bodovo sa presadili aj obaja slovenskí útočníci v drese Chicaga. Blackhawks nedali šancu Buffalu a na ľade Sabres triumfovali presvedčivo 5:1. Marián Hossa v polovici zápasu strhol vedenie na stranu svojho tímu. Zaznamenal svoj 21. gól v tejto sezóne a je najlepším slovenským strelcom v NHL. Jeho zásah sa napokon ukázal ako víťazný. Celkovo má v tejto sezóne na konte už 35 bodov v 53 zápasoch. K spomínaným 21 gólom pridal aj štrnásť asistencií. Získal tiež osem plusových bodov. Na 3:1 pre Chicago zvyšoval Jonathan Toews. Asistenciou sa na góle podieľal Richard Pánik, ktorý rozšíril svoje bodové konto na číslo 29 (15+14). O jeden bod predstihol na druhom mieste medzi Slovákmi Tomáša Tatara. "Prehrali sme s jedným z najlepších tímov celej súťaže," uznal kvality súpera podľa oficiálnej internetovej stránky NHL tréner Sabres Dan Bylsma. Po piatich nevydarených zápasoch, v ktorých zakaždým dostal aspoň tri góly, predviedol brankár Los Angeles Kings Peter Budaj opäť spoľahlivý výkon. V súboji na ľade Anaheimu pustil za svoj chrbát iba jednu z dvadsiatich deviatich striel a zaznamenal vysokú 96,6-percentnú úspešnosť zákrokov. Kings to však aj tak nepomohlo. V útoku sa nepresadili ani raz. S Ducks neuspeli po výsledku 0:1 a prehrali piaty raz z posledných šiestich duelov. Kľúčovým hráčom Anaheimu bol opäť ich gólman John Gibson. Už do zápasu vstupoval ako brankár, ktorý mal od Vianoc najlepšie čísla v celej NHL. Za hruba dva mesiace dostával v priemere 1,98 gólu na duel a mal úspešnosť 93,4 percenta. Proti Los Angeles kryl dvadsaťštyri striel. Naďalej sa v poslednom období trápi skúsený útočník Marián Gáborík. Na ľade Ducks nebodoval už v siedmom stretnutí za sebou. Naposledy sa do štatistík zapísal ešte 1. februára. NHL - nedeľa: Góly: 8. McDonagh (Rick Nash, Derek Stepan), 49. Zuccarello (Kreider, Zibanejad) - 38. Ovečkin (Lars Eller, Jevgenij Kuznecov) Góly: 15. Kuhnhackl (Letang), 43. Crosby (Guentzel) - 9. Nick Jensen (Abdelkader, Athanasiou), 17. Steve Ott (Sheahan), 41. Tomáš Tatar (Zetterberg, Mantha), 43. Thomas Vanek, 60. Glendening (Steve Ott, Zetterberg) /Tomáš Tatar (Detroit) odohral 15:45 minúty, vyslal jednu strelu na bránu súpera, ktorá sa skončila gólom, zaznamenal tiež dve trestné minúty/ /Tomáš Jurčo (Detroit) nehral, opäť sa nezmestil do zostavy svojho tímu/ Góly: 26. Mark Stone (E. Karlsson, Phaneuf), 46. Zack Smith (Brassard, E. Karlsson) - 2. Byfuglien (Scheifele, Laine), 13. M. Perreault (Scheifele, Laine), 43. Morrissey /Marko Daňo (Winnipeg) nehral, pre zranenie je dlhodobo mimo hry/ Góly: 38. Marleau (Brent Burns, Schlemko) - 12. Spooner (Jimmy Hayes, Adam McQuaid), 63. Brad Marchand (Torey Krug, Patrice Bergeron) /Zdeno Chára (Boston) odohral 23:27 minúty, vyslal dve strely na bránu, zaznamenal dve trestné minúty, dva hity a jeden zblokovaný pokus súpera/ /Peter Cehlárik (Boston) odohral 13:31 minúty, do osobných štatistík si zapísal iba jednu strelu na bránu a jeden zblokovaný pokus súpera/ Góly: 22. Connor Brown (J. van Riemsdyk, Bozak), 30. A. Matthews (J. Gardiner), 47. J. Gardiner (Kadri, Komarov), 49. Connor Brown (J. van Riemsdyk, J. Gardiner) /Martin Marinčin (Toronto) nehral, znovu sa nezmestil do zostavy svojho tímu/ Gól: 22. Josh Manson (Getzlaf, Nick Ritchie) /Marián Gáborík (Los Angeles) odohral 13:56 minúty, vyslal dve strely na bránu, zaznamenal dva hity a zblokoval tiež jeden pokus súpera/ /Peter Budaj (Los Angeles) odchytal celý zápas, kryl dvadsaťosem z 29 striel súpera, dosiahol 96,6-percentnú úspešnosť zákrokov/ Góly: 43. Rantanen (Comeau, Duchene), 60. Duchene (Barrie, MacKinnon) - 19. Point (Killorn, Hedman), 31. Namestníkov (Filppula, B. Boyle), 63. Drouin Góly: 20. Evander Kane (Eichel, Ristolainen) - 14. Ryan Hartman (Kero, Duncan Keith), 30. MARIÁN HOSSA (Marcus Krüger, Kempný), 36. Toews (PÁNIK, Schmaltz), 44. Anisimov (Patrick Kane, Panarin), 47. Patrick Kane (Panarin) /Marián Hossa (Chicago) odohral 14:25 minúty, trikrát strelecky ohrozil brankára súpera, z toho raz sa mu podarilo skórovať/ /Richard Pánik (Chicago) odohral 15:36 minúty, vyslal päť striel na bránu, zaznamenal jednu asistenciu, jeden plusový bod a tiež štyri trestné minúty/ Góly: 31. Saad (S. Jones, Werenski), 38. Bjorkstrand (Wennberg, Werenski), 44. Werenski (Wennberg, S. Jones) - 3. R. Ellis (Josi, Neal), 30. Fiala (Fisher), 36. Järnkrok (Neal, Subban), 50. Ekholm (F. Forsberg, Subban) Góly: 15. Ryan Strome (Beauvillier, D. Seidenberg), 25. Cizikas (S. Gionta), 30. Ryan Strome, 32. Ladd (J. Boychuk), 41. Tavares (Ryan Strome, A. Lee), 41. Chimera - 10. Miles Wood (T. Hall, Palmieri), 34. Palmieri (Zajac, T. Hall), 38. Blandisi (Santini, Noesen), 49. T. Hall (Severson, Kinkaid) Góly: 24. Markus Granlund (Daniel Sedin, Henrik Sedin), 33. Jannik Hansen (Bo Horvat, Ben Hutton) - 6. Simmonds (Gostisbehere, Provorov), 22. Voráček (Couturier, Gostisbehere), 23. Brayden Schenn (Gostisbehere)


Ministerstvo plánuje zvýšiť príspevky pre dobrovoľné hasičské zbory obcí

Dôvodom je, že súčasný rozsah financovania nepostačuje na modernizáciu a obmenu ich technického vybavenia.

BRATISLAVA. Príspevky pre dobrovoľné hasičské zbory obcí by sa mali zvýšiť. Uvažuje o tom Ministerstvo vnútra (MV) SR, ktoré pripravuje novelu príslušnej vyhlášky. Dôvodom je, že súčasný rozsah financovania dobrovoľných hasičských zborov obcí nepostačuje na modernizáciu a obmenu ich technického vybavenia. Ministerstvo zverejnilo na konci roka 2016 predbežnú informáciu o príprave novely vyhlášky. Termín na pripomienkovanie predbežnej informácie uplynie v pondelok. Okrem dobrovoľných hasičských zborov sa majú zvýšiť aj príspevky pre občianske združenia zaradené do celoplošného rozmiestnenia síl a prostriedkov hasičských jednotiek. Príspevky poskytuje prostredníctvom obcí Dobrovoľná požiarna ochrana SR. Ministerstvo chce riešiť i otázku úpravy početných stavov jednotlivých kategórií dobrovoľných hasičských zborov obcí. Dôvodom je zabezpečenie ich akcieschopnosti. Návrh zmeny vyhlášky o hasičských jednotkách má byť predložený do pripomienkového konania ešte tento mesiac.


Luxusné hotely spotrebovali 570 kilogramov kontaminovanej vaječnej zmesi

BRATISLAVA. Z kontaminovanej vaječnej hmoty, ktorá sa našla v štyroch bratislavských hoteloch, sa spotrebovalo 570 kilových balení. Dodávateľovi sa vrátilo 90 kilogramov. Informoval o tom hlavný hygienik SR Ján Mikas. "Úrad verejného zdravotníctva SR naďalej monitoruje situáciu v súvislosti s kontamináciou slepačích vajec a v prípade získania informácie o prípadnom riziku bude okamžite reagovať a prijme opatrenia na ochranu zdravia," povedal Mikas. Ďalšie dodávky inkriminovaného výrobku podľa jeho slov neboli hlásené. Hlavný hygienik však vyzýva prevádzkovateľov zariadení spoločného stravovania, aby pasterizovanú vaječnú hmotu Eifix Vollei aus Bodenhaltung flüssig - šarža: L 6078-0, nepoužívali. Pokiaľ ju majú na sklade, treba obratom kontaktovať príslušný regionálny úrad verejného zdravotníctva. Podľa ministerky pôdohospodárstva a rozvoja vidieka SR Gabriely Matečnej pochádza pasterizovaná vaječná zmes, nájdená v bratislavských hoteloch, z holandských vajec, spracovaná bola v Nemecku a na Slovensko sa dostala prostredníctvom rakúskej firmy. Povolený limit pesticídu bol v zmesi prekročený až päťnásobne. Informáciu dostal prostredníctvom systému rýchleho varovania v stredu (16.8.) Národný kontaktný bod na Štátnej veterinárnej a potravinovej správe SR. Vajcia s rezíduami pesticídu fipronil pochádzajú z holandských fariem. Kontaminované vajcia sa objavili najmenej v 16 európskych štátoch a Hongkongu. Pre dospelých by konzumácia menšieho množstva takýchto vajec nemala predstavovať zdravotný problém, u detí je zdravotné riziko podstatne vyššie.


Nový Hyundai i30 kombi sa ukázal na prvých obrázkoch

Základným objemom batožinového priestoru sa približuje ku konkurenčnej Octavii Combi.

Nová generácia Hyundai i30 sa po päťdverovej verzii predstavuje aj s karosériou kombi. Svetovú premiéru si odkrúti na marcovom autosalóne v Ženeve, vyrábať sa začne v máji v českých Nošoviciach. Novinka dizajnom samozrejme nadväzuje na skôr predstavený hatchback. Po jeho vzore dostala "kaskádovitú" masku chladiča, full-LED svetlomety a vertikálne denné diódové svetlá. Jej predĺžená karoséria zaujme klesajúcou líniou strechy v štýle kupé, menej už možno až príliš konzervatívnou zadnou časťou. Uvidíme, ako sa bude javiť naživo. Batožinový priestor nového kombi má základný objem slušných 602 litrov, čím len mierne zaostáva za 610 l, ktorými disponuje Škoda Octavia Combi. Po sklopení zadných sedadiel objem narastie na 1650 litrov. Vozidlo meria na dĺžku 4585 mm, na výšku 1465 mm a na šírku 1795 mm. Oproti základnému variantu je teda dlhšie o 245 mm. Rázvor má 2650 mm, takže v tomto smere k zmene nedošlo. Ponuka motorov je totožná ako v prípade hatchbacku a zahŕňa tri benzínové jednotky a jeden turbodiesel v dvoch výkonových modifikáciách. Medzi zážihovými agregátmi nachádzame atmosférický štvorvalec 1.4 MPI s výkonom 74 kW, prepĺňaný trojvalec 1.0 T-GDI s výkonom 88 kW a prepĺňaný štvorvalec 1.4 T-GDI naladený na 103 kW. Vznetový 1,6-litrový štvorvalec je na výber s výkonom 81 kW a 100 kW. Kombinovaná spotreba sa podľa dostupných údajov pohybuje medzi 3,6 až 5,8 l/100 km (podľa NEDC). Kombi za päťdverovou verziou nezaostáva ani čo sa týka vybavenia najnovšími asistenčnými systémami. Do vienka tak dostalo autonómne núdzové brzdenie s príplatkovou funkciou rozpoznávania chodcov, automatické prepínanie diaľkových svetiel, udržiavanie v jazdnom pruhu či systém monitorujúci úroveň pozornosti vodiča. Na modelový rad Hyundai i30 tretej generácie, ktorý bol navrhnutý v európskom technickom centre Hyundai v Rüsselsheime a testovaný na Nürburgringu, teraz čaká neľahká úloha nadviazať na predchádzajúce generácie, z ktorých sa od roku 2008 predalo v Európe vyše 800-tisíc exemplárov.